text:
Nýggi kommandørurin kemur á vitjan
Landsleiðarin fyri Frelsunarherin í Noreg, Íslandi og Føroyum, kommandør William Cochrane vitjar í Tórshavn 4. - 5 . februar.
Møti verða í salinum í Tórsgøtu 19
Leygardag kl. 20 Vælkomstmøti
Sunnudag kl. 11 Halgunarmøti
kl. 17 Sang og musikmøti
les meira...
Nýggjur landsleiðari
Sunnudagin 25. september 2016 verður nýggjur landsleiðari fyri Frelsunarherin í Noreg, Íslandi og Føroyum innsettur í starvið.
Møtið verður víst í salinum kl. 10.
les meira...
Barnalega 2016
Barnalegan 2016 verður í Vági 22/4 til 23/4
Øll børn frá 7 ára aldri kunnu luttaka. Tilmelding í seinasta lagi mikudagin 20. apríl
sí meira....
Árasøla leygardagin 30. apríl kl. 16
Kom við til stóru árasøluna, sum verður leygardagin 30. apríl kl. 16 í Frelsunarherinum.
Talan er um burturlutan og nógvir góðir vinningar eru - ókeypis drekkamunnur.
Peningurin, sum kemur inn, fer óskerdur til arbeiði Frelsunarhersins í Føroyum.
Páskastevna í Frelsunarherinum
Um páskini fáa vit vitjan av Signe Helene og Erlig Mæland, oberstum, úr Noregi.
Sí skránna her...
KVINNUSTEVNA vikuskifti 10.-12. juni 2016
Allar kvinnur eru vælkomnar til Kvinnustevnu, sum verður hildin í
Hotel Skálavík, Sandoy
Evni: Guð og gleði
Major Bjørg Randi Bråthen
les meira....
2. jóladag kl. 17 er jólaveitsla fyri alla familjuna
Hetta er løtan fyri børn, ung, vaksin og eldri, har vit syngja, spæla og dansa um jólatræið.
Øll eru vælkomin
Barnamøti 15. - 18. oktober
Í heystfrítíðini verða barnamøti hósdag, fríggjadag og leygardag kl. 14
Vitjan av Eyðfinn Joensen
... les meira...
Sunnudagsskúli kl. 14
Vit byrja aftur sunnudagin 31. august - og legg til merkis at tíðspunktið er flutt til kl. 14.
Vit syngja, hoyra bíbliusøgu og spæla.
Øll børn eru vælkomin í sunnudagsskúla í Frelsunarherinum
Nýggir leiðarar fyri Tórshavn korps
Á møtinum sunnudagin 16.august kl. 11 verða innsettir nýggir leiðarar fyri Tórshavn korps Randi og Bjørn-Ove Frøyseth.
Á møtinum kl. 18 verður farvæl fyri Hákun Djurhuus Olsen, sum fer á officersskúla í Noreg.
Divisiónsleiðararnir Ida Karin og Gunnar Eide luttaka á møtunum.
Øll eru hjartaliga vælkomin.
Ólavsøka 2015
Aftur í ár verður skipað fyri útimøtum á Vaglinum, við sangi, horntónleiki og vitnisburðum.
28/7 Ólavsøkuaftan kl. 17 og kl. 23
29/7 Ólavsøkudag kl. 17 og kl. 23
Skrúðgonga verður úr salinum uml. 10 min. áðrenn útifundirnar.
Bjørn Ove og Randi Frøyseth
Vikuskiftið 18-22. juni eru nýggju leiðararnir fyri Tórshavn korps, Bjørn Ove og Randi Frøyseth, majorar á vitjan. Divisiónsleiðararnir
Ida og Gunnar Eide eru eisini í Føroyum hesar dagarnar.
Fríggjakvøldið kl. 18.30 Konsert frá Frelsesarmeen Oslo verður streamað og víst á stórskýggja í salinum. Tiltakið er alment og drekka verður aftaná.
Sunnudagin eru øll vælkomin til felags morgunmat kl. 10.
Kl. 11 er Halgunarmøti
Tað er einki møtið sunnukvøldið vegna møtini við Franklin Graham, ið verða í høllini á Hálsi kl. 18 og kl. 21.30
Hásummarhátíð við Franklin Graham
Møtini verða sunnudagin 21. juni kl. 18 og kl. 21.30 í høllini á Nabb.
Góðu tíðindini um Jesus vera at hoyra tá ið evangelisturin Franklin Graham vitjar Føroyar. Við sær hevur hann tónleikaran MIchael W. Smith, Dennis Agajanian, John & Anne Barbour, Óskar Einarsson, Thousand Foot Krutch.
Fylg við tiltakinum á https://www.facebook.com/GrahamVitjarForoyar?fref=ts
Stór ÁRASØLA 9. mai kl. 16
Leygardagin 9. mai kl. 16 verður stór árasøla í Frelsunarherinum.
Nógvir góðir vinningar, ókeypis drekkamunnur.
Peningurin, sum kemur inn, fer óskerdur til arbeiði Frelsunarhersins í Føroyum.
Familjumøti 3. mai kl. 16
Barnalega hevur verið um vikuskifti, har fleir enn 50 børn hava sungið, dansað, spælt trummur og hugnað sær. Vitjan er av
2 offiserum úr Íslandi.
Legan endar við Familjumøti sunnudagin kl. 16 - øll eru vælkomin.
Nátturði er aftaná møtið.
Felagsguðstænasta týsdagin 7. apríl kl. 19.30 í Mariukirkjuni
Aftur í ár verður felagsgudstænasta hjá kirkjum og samkomum í suðurstreymoy. Í ár verður gudstænastan í katólsku kirkjuni
- Mariukirkjuni. Hetta er 10. árið!
les skránna her...
Sunnudagin 8. februar 2015
Kl. 11 Møti - Ben Eli Dam talar.
Kl. 11 Sunnudagsskúli
Kl. 18 Konsert - Hornorkestrið, Tær 4 og BLÁTT GRAS luttaka.
Øll eru hjartaliga vælkomin.
Vikuskiftismøti 24. og 25. januar 2015
Leygardagin kl. 20 og sunnudagin kl. 11 og kl. 18 verða møtir í Frelsunarherinum í Tórshavn, har Poul Færø verður høvuðstalari.
les meira...
Eldraveitsla sunnudagin 11. jan. 2015 kl. 16
Frelsunarherurin bjóðar til eldraveitslu sunnudagin 11. januar 2015 kl. 16.
Øll eru vælkomin.
Ynskir tú at vit heinta teg og/ella koyra teg aftur til hús, so ring 257100
Sunnudag 9. nov. er bert møti kl. 18
Av serligum orsøkum er einki morgunmøti ella sunnudagsskúli.
Kl. 18 er evangeliskt møti og øll eru vælkomin
Frelsunarherurin í Tórshavn 90 ár
Frelsunarherinum í Tórshavn hátíðarheldur 90 ára stovningardag tann 23. okt. 2014 . Hátíðin verður hildið við bókaútgávu og
við vikuskiftismøtum.
les meira...
Heimaforbundið fær vitjan av Ulla-Britt og Rune Carlsson
Heimaforbundið byrjar aftur hósdagin 4. september kl. 20.
Vitjan av Ulla-Britt og Rune Carlsson, ið vitna, syngja og greiða frá virkseminum hjá skandinavisku kirkjuni á Mallorca.
Tiltakið er alment og øll eru hjartaliga vælkomin. Drekka verður aftaná møtið.
Korpsweekend 2014
for Frelsesarmeen på Island og Færøyene
19.-21. september
Ruth og Peter Baronowsky
Sted: Laugar (Sælingsdalur)
les ...
Ólavsøka 2014
Útifundir verða á vaglinum
Ólavsøkuaftan kl. 17 og kl. 23
Ólavsøkudag kl. 17 og kl. 23
Vitjan av Njál M.Djurhuus, majori
Sangcafé leygarkvøldið 26. juli
Sangcafé verður í Frelsunarherinum í Havn 26. juli frá kl 20.
Tey, ið luttaka, eru:
Oddbjørg Poulsen, Pilgrims, Jens Lisberg, Blátt Gras, Sirikit.
Les skránna ...
Rúsfríur dagur 7. juni
Veitst tú at...
Børn merkja avleiðingar av nýtslu av rúsevnum langt áðrenn talan er um fyllskap?
Ein av fýra starvsfólkum halda, at tað verður ov nógv drukkið í samband við arbeiði?
Umleið helmingurin av eindags sjúkrafráveru er orsaka av rúsdrekka?
Vit heita á teg um at halda leygardagin 7. juni rúsfrían.
Í sambandi við mentanarnáttina í Tórshavn fríggjadagin tann 6. juni, fer Frelsunarherurin at seta upp telt í gongugøtuni, har vit bjóða ein ókeypis Rúsfrían drykk – faldarar verða býttir út, og annars er møguleiki til eitt prát. LES meira ...
Vitjan av Rut og Peter Baronowsky á Hvítusunnu
Leygardag 7/6
kl. 10 Fyrilestur um søgu og sjónarmið Frelsunarhersins
kl. 19 Møti - Tær 4 syngja
kl. 22 Ungdómskvøld
Hvítusunnudag
kl. 11 Møti
kl. 11 Sunnudagsskúli
kl. 18 Møti - sangarar úr Vági luttaka
2. Hvítusunnudag
kl. 11 Halgunarmøti - manskórið syngur
kl. 17 Møti - streingjakórið syngur
Tú kanst lesa meira um tey vitjandi niðanfyri....
Kvinnustevna 2014
Um vikuskifti er kvinnustevna í Frelsunarherinum. Møti verða sunnudagin 1. juni kl. 11 og kl. 17. Vitjan av major Ida
Karin Eide og kaptein Rannvá Olsen
Les annars meira um skránna niðanfyri...
Herberg Frelsunarhersins fingið stórfingna gávu
Hósdagin í síðstu viku, vórðu umboð fyri tvørkirkjuliga samskipanarbólkin, til staðar á Herberginum við peningagávuni. Gávan
var ein kekkur áljóðandi17.500 kr, sum var upphæddin sum kom inn á sjálvum møtinum.
LES MEIRA...
Vitjan úr Noreg
Sunnudagin 11. mai 2014 kl. 11 og kl. 18 eru møti, við vitjan av "Over-de-60" úr Noreg saman við Leif Erling Fagermo.
Talan er um 35 pensjonistar, sum luttaka við sangi, vitnisburði og talu. Tað eru fleiri av gestunum, ið áður hava vitjað og/ella búleikast í Føroyum, her ímillum Alf Tollesen, Anne Gurine og Daniel Oskarsson.
Streingjakórið og Hornorkestrið hjá Frelsunarherinum luttaka eisini.
MC guðstænasta - 10. mai 2014 kl 15
Leygardagin 10. mai 2014 skipar Cross-Bikers fyri árligu MC guðstænastuni, sum verður hildin í Frelsunarherinum í Tórshavn
Tiltakið er alment og øll eru vælkomin.
Tað verður ein fjøllbroytt skrá, við m.a. Una Debess, Manskór og kvinnubólkur úr Frelsunarherinum. Eisini verður høvdið at hoyra danan Joannes Ørsøe, ið er limur í danska kristiliga MC-klubbinum Exodus. Johannes arbeiðir dagliga sum fangvørður í Vestre fængsel í Keypmannahavn.
Eftir gudstænastuna verður bjóðað til kaffihugna.
Stór árasøla
Árliga árasølan hjá Frelsunarherinum verður leygardagin 3. mai kl. 17.00. Nógvir góðir vinningar - bæði á árum og lutaseðlum.
Ein "ár" er ein lutaseðil, sum hevur 5 nummur á, og drigið verður um fleiri vinningar í hvørjum søluumfari. Kom við og stuðla arbeiðinum hjá Frelsunarherinum.
Tvørkirkjuligt møti 22. apríl kl. 19.30
Aftur í ár, fyri nýggjunda ferð, skipa samkomur og kirkjur í Tórshavn fyri tvørkirkjuligum møtið 3. Páskadag. Hesaferð verður
møtið í sali Frelsunarhersins í Tórshavn kl.19.30
Evni “Sanniliga, sigi Eg tykkum: Tað, sum tit hava gjørt einum av hesum minstu brøðrum Mínum, hava tit gjørt Mær!” Matt.25,40
les meira...
Syngið við kvøld hósdagin 27. mars 2014 kl. 19
Luttakarar eru: Tær Fýra - Jens Lisberg - Streingjakórið - Nomi og Eva - Árni og Marner - Jens Knudsen
Missiónsoffur verður tikið upp til arbeiði í Rwanda
Andakt v/ Ida Karen Eide majori
Góður drekkamunnur verður at fáa
Øll eru hjartaliga vælkomin
Jógvan Zachariasen í Frelsunarherinum sunnudagin 9. mars 2014
Á møtinum kl. 18 fáa vit vitjan av samkomuni Lívdin. Tað verður Jógvan Zachariassen sum talar. Felagssangur-Solo-Duett-Trio-Tær 4-Horntónleikur-Vitnimøti. Og ein góður biti aftaná møti.
Alheims kvinnubønardagur 7. mars 2014
Alheims kvinnubønardagurin verður fríggjadagin 7. mars kl. 19.30 í Frelsunarherinum í Tórshavn. Evnið fyri hesum kvinnubønardegi
er Egypaland, og teamaði er “Løkir í Oyðumørkini”
Allar kvinnur eru vælkomnar at vera saman í bøn til okkara Harra og Frelsara Jesus Kristus.
Ársveitslan 2014
Ársveitslan verður leygardain 22. februar 2014 kl 18. Allir soldátar, tilhoyrandi og vinir eru vælkomin.
Neyðugt við tilmelding....les meira
Møtirøð við Njál Mackay Djurhuus
Evnið er: Íðinskapur fyri Gudi - og møtini verða í Frelsunarherinum:
Sunnudag 9. februar 2014 kl. 11 og kl. 18
Sunnduag 16. februar 2014 kl. 11 og kl. 18
Øll eru hjartaliga vælkomin
Kunningarfundur leygardagin 1. februar kl. 10
Nú er ein tíð fráliðin síðan vit fluttu inn í nýggju stásiligu hølini. Vit ynskja at hesi verða nógv brúkt. Samstundis ynskja
vit at fara væl um og halda hølini rein og ruddilig.
Kom við og gev títt íkast til, hvussu skipa vit dagligu reingerðina og onnur praktisk viðurskifti?
Vit byrja við einum drekkamunni.
Aftaná verður arbeitt í "gamla herberginum" og vit eru takksom fyri alla sjálvbodna arbeiðsmegi.
Familjumøti sunnudagin 26. januar kl. 18
Evnið hesaferð er "Sanniliga sigi eg tykkum: Tað, sum tit hava gjørt einum av hesum minstu brøðrum Mínum, havi tit gjørt ímóti
Mær!"
Høvið verður at geva til missiónsarbeiðið - til børn í Duakwa, Ghana, sum bera brek.
Club 7up
So byrja vit við Club 7up í 2014. Mánadagin 13.januar kl 17-18.30 í Frelsunarherinum. Øll børn frá 7-ára aldri eru hjartaliga vælkomin.
Sang og vitnimøti
Sunnudagin 5. januar 2014 eru hesi møti á skránni:
Kl. 11 Halgunarmøti og sunnudagsskúli
Kl. 18 Sang og vitnimøti
les meira...
Jólaveitsla fyri børn og vaksin
Aftur í ár skipar Frelsunarherurin fyri jólaveitslu 2. jóladag kl. 16. Øll eru hjartaliga vælkomin.
Hetta er veitsla fyri børn og vaksin - vit dansa um jólatræið, hoyra jólasøgu, spæla og hugna okkum saman.
Guðstænasta jólaaftan kl. 17
Øll eru vælkomin í Frelsunarherin til guðstænastu jólaaftan. Vit hoyra jólaevangeliið og syngja jólasangir.
Myndin er ein áminning til okkara - á myndini eru Jósef og Maria og Jesubarnið - men tað er ringt at síggja, um vit seta pakkar, jólatræ, jólamenn og nissur fremst. Lat okkum í staðin seta størstu gávuna fremst - at Frelsarin varð føddur, okkum til bjarging.
Tignarligir farvæltónar til Silfverberg
Leygarmorgunin 30. novembur fór kenda tónaskaldið og sangleiðarin, Erik Silfverberg, til gravar frá hølum Frelsunarhersins í Valby
Kveiking - almennur fyrilestur við Njál Djurhuus
Hósdagin 21. nov. kl. 20.00 til 22.00, verður ein forvitnisligur fyrilestur í Frelsunarherinum í Tórshavn
Hornorkestur Frelsunarhersins 80 ár
Musikmøti sunnudagin 27. oktober kl. 18, har vit eisini fáa vitjan av manskóri frá Ebenezer.
NB minnist til at flyta klokkuna til vetrartíð
Les meir...
Hátíðarhald
Í sambandi við at salurin verður tikin í nýtslu, verður hátíðarhald vikuskiftið 11. – 13. oktober 2013.
Umboð fyri Rumensku fongsulsmissiónina vitja Frelsunarherin
Á halgunarmøtinum sunnudagin 8. september kl. 11, fáa vit vitjan av umboðum fyri rumensku fongsulsmissiónina, sum kallast RESCUE MISSION.
Hitastovan tikin í nýtslu
Leygardagin 27.juli 2013 varð hitastovan hjá Herbergi Frelsunarhersins tikin í nýtslu. Sannur hátíðardámur var hesa løtuna, tá borgarstjórin, Heðin Mortensen klipti snórin inn til nýggju stásiligu hølini. Fitt av fólkið var komið saman og Hornorkestur Frelsunarhersins spældi.
Umbygging - myndir frá 10. juli 2013
Nú sæst hvussu bygningurin fer at síggja út. Vindeygu og hurðapartí eru sett upp. Tað er ÁTS sum stendur fyri umbyggingini. Arbeiðið verður liðugt í september og hølini verða tikin í nýtslu í oktober.
Myndir frá rundvísing tann 19.mai 2013
Hóast umbyggingin ikki er liðug, so varð skipað fyri rundvísing hvítusunnudag. Fólk vóru glað um møguleikan at sleppa at síggja hvussu langt áleiðis arbeiðið er komið.
Stálbjálkin
Mikukvøldið13. mars 2013 varð miðbýurin í Havn stongdur fyri ferðslu í nakrar tímar, tí tá skuldi stóri stál bjálkin lyftast inn í bygningin hjá Frelsunarherinum.
Kvinnustevnan 2013
Í ár verður kvinnustevnan hjá Heimaforbundinum á Deplinum í Skálavík 24. til 26. mei.
Myndafrásøgn frá umbyggingini
Hóast tað ikki sæst uttaná, so eru stórar broytingar framdar inni í bygningunum. Vit hava fingið loyvi at koma inn á byggiplássið fyri at taka myndir, sum týðuliga tala um stóra framgongd.
Ávegis kunning um umbygging
Arbeiðið gongur eftir ætlanini, men er eitt sindur seinkað í mun til upprunaligu tíðarætlanina.
Orðið í miðdeplinum vitjan av kommandørunum Gerrit og Eva Marseille
Sunnudagin 10. februar 2013 verða møti undir heitinum Orðið í miðdeplinum. Møtini verða í Posthúskjallaranum kl. 11 og
kl. 17.
Evnið fyri møtini er “djúpari felagsskapur” og bíbliuteksturin tekur støði í Mika 6,8 og Kolossubrævinum 3, 1-3 og 12-17.
Bønnebrev fra Nuuk Dec. 2012
Halleluja………lejemålet er skrevet under! Frelsens Hær kan nu flytte ind i et hus med central og god beliggenhed og en flot udsigt til den gamle bydel og fjorden – vi satser på at huset bliver indflytnings klart i starten af det nye år.
Jólagrýtan
Aftur í ár verður jólagrýtan sett upp í SMS, fyri at savna inn pening til sosiala arbeiðið hjá Frelsunarherinum í Føroyum
Gáva til Herbergið
Hósmorgunin 22. November, kom Sólborg Dulavík á vitjan á Herberginum. Hon var ikki ørindaleys, hon kom við eini gávu frá sjavskappingini, sum er í Posthúskjallaranum.
Niðurrívingin er um at vera liðug
Leygardagin 10. November 2012 var nógvur aktivitetur í Frelsunarherinum. Upptøkurnar vísa at gólvið í salinum nú er brotið upp, og vit eru komin niður á mold. Nú er klárt at leggja nýggja kloakk, og so at stoypa nýtt gólv
Bygningurin hjá Frelsunarherinum í Tórshavn verður umbygdur
Seinasta møtið á hesum sinni í Tórsgøtu 19, verður sunnudagin 7. okt. kl. 18. Talan verður um eitt serstakt møtið, har m.a. verður kunnað um byggiarbeiðið og tekningar vístar fram. Øll eru vælkomin.
Fra Nakskov til Nuuk
Efter 15 års pionerarbejde i Nakskov er familien Haraldsen klar til at plante Frelsens Hærs fane i Grønland. Trods den geografiske afstand ser de mange fællestræk ved opgaverne.


c: text/html

text:
Niels Petersen
16.09.2015 - 12:15
Tíðindi > Vinna & Tøkni > Gransking
Fríggjadagin 18. september fer Helena Gásdal Karstensen at verja ph.d.ritgerð sína við Panum Instituttet í København. Ritgerðin kallast: “Towards the genetic basis of hereditary anosmia in the Faroe Islands”. Verjan verður í Hanover auditoriet kl. 14.00.
Vegleiðari hevur verið Niels Tommerup, professari dr.med. við Wilhelm Johannsen centret for funktionel genom forskning, afdeling for cellulær og molekylær medicin, Københavns Universitet.Í metingarnevndini eru
Lisbeth Tranebjærg, professari, Audiologisk Afdeling, Bispebjerg Hospital/RigshospitaletTorben Kruse, professari og greanskingarleiðari, Human Genetik og Klinisk Biokemi, Syddansk UniversitetAnette Drøhse Kjeldsen, kliniskur professari, Klinisk Institut, Oto-Rhino-Laryngology, Syddansk Universitet
Verkætlanin hevur verið lutvíst fíggjað úr Granskingargrunninum.

robotstxt: allowed

filter: keep


text:
Trygdin og tilbúgvingin í Norðoyggjum verður lyft upp á eitt hægri støði við nýggjari útgerð til eldsløkking.
Á sløkkiliðsstøðini á Varpinum í Klaksvík standa seks nýggjar pumpur og 10 smærri eldsløkkjarar – sokallaðir “Fireexpress”, sum komandi dagarnar verða flutt út á útoyggjarnar og smærru bygdirnar í Norðoyggjum. Pumpurnar kunnu brúkast við vatnveiting úr eitt nú áum ella øðrum vatnkeldum, meðan Fireexpress-eldsløkkjararnir innihalda upp til 10 litrar vatn og eftir nýtslu mugu endurfyllast á brandstøðini, áðrenn teir aftur kunnu sløkkja eld. Útgerðin lyftir tilbúgvingina í Norðoyggjum upp á eitt hægri støði, sigur Finn Hansen, tilbúgvingarleiðari, sum í næstum fer runt til ymsu støðini at avhenda útgerðina til staðbundin fólk.
Útgerðin, sum samanlagt kostar umleið eina hálva millión krónur, er fyri stuttum komin til brandstøðina, og er nú gjørd klár til nýtslu, og í hesum sambandi legði Jógvan Skorheim, borgarstjóri og formaður í Tilbúgvingarnevndini leiðina framvið at síggja útgerðina.
– Tað er umráðandi, at vit hava góða og atkomiliga útgerð í øllum Norðoyggjum, og ikki minst á teimum støðunum, sum sløkkiliðið ikki bara kann sleppa skjótt til við bilum. So nýggj og effektiv útgerð til Fugloy, Svínoy, Kalsoy og Kunoy er avgjørt ein íløga, sum vit øll kunnu fegnast um, sigur borgarstjórin, og hesum er Finn Hansen, tilbúgvingarleiðari samdur við honum í.
– Pumpurnar og nýggju eldsløkkjararnir eru serliga hent á meira fjarskotnu støðunum, har tað er langt hjá okkum at sleppa til. Útgerðin er góð og løtt at brúka, og serliga pumpurnar, sum við vatn úr ánni hava styrki til at spula við einum trýsti á umleið 17 barr, kunnu vera til avgerandi hjálp, um tørvur gerst á teimum. Til at sløkkja eld krevst eitt trýst á umleið 10 barr, so hetta er ordiliga góð útgerð, greiðir tilbúgvingarleiðarin frá.
Fyri at økja um trygdina og hentleikan í útgerðini, eru talgildar vegleiðingar eisini gjørdar til pumpurnar og eldsløkkjararnar. Vegleiðingarnar eru tøkar ígjøgnum sokallaðar QR-kotur, sum eru festar á hvørja einstaka pumpu. Við snildfon ber til at skanna kotuna og harvið síggja staðseting, brúksvegleiðing og video vegleiðing til, hvussu útgerðin skal brúkast. Umframt hetta verða staðbundin fólk í ymsu bygdunum eisini upplærd í, hvussu útgerðin skal brúkast, leggur Finn Hansen, tilbúgvingarleiðari afturat.
Kelda: www.klaksvik.fo
SáH


text:
Trolarin
Trolarin er áttamannafar og hevur neyst inni á Bakka..
Um Trolaran
Trolarin er smíðaður í Sumba í 1901. Tað var bátasmiðurin Thomas Thomsen (Tummas í Bug) í Sumba, ið smíðaði teimum trimum Johan Olaus Thomasen (Tvøroyri), Tummas Mikal Strøm (Trongisvági) og Thomas Sofus Juel Salmony (Trongisvági) bátin.
5. januar 1904 varð báturin skrásettur hjá sýslumanninum. Navnið var Trolarin og skuldi báturin brúkast til “torskefiskeri (håndsnøre og langline)”. Mátini á honum vóru: “Længde mellem stævnene” 24,6 føtur, “bredde på halve længde mellem indtømmerne” 5,55 føtur, “dybde på halv længde fra Esingen til Yderklædningen i Bunden” 1,95 fót. Báturin varð máldur til 1,57 “Register-Tons Brutto”. Skrásett er eisini, at báturin hevur TG 267 og er bygdur “på Klink af Fyr og Eg”.
Í september mánaði í 1904 keyptu átta vágbingar Trolaran. Teir vóru: Johan Olaus Joensen (Lávus við Misá), Hans Mohr Joensen (Hans Mohr við Misá), Thomas Johan Joensen (Tummas í Líðini), Óli Johan Augustinussen (Óli við Hvanndalsá), Niels Jacob Joensen (Jákup á Mýri), Jesper Alexander Niclasen (Sandur í Hovi), Jógvan Joensen (Jógga), og Niels Juel Niclasen.
Trolarin varð keyptur til útróðrarbát og fekk fiskiloyvið 22. September 1904. Fyri loyvinum stóð Lávus við Misá, sum óivað hevur verið formaður á Trolaranum


text:
Sigmundur Brestisson
Sigmundur Brestisson er tíggjumannafar og hevur neyst á Marknoyri.
Formaður á Sigmundi Brestisson er Jógvan Krosslá.
Um Sigmund Brestisson
Sigmundur Brestisson er ein av teimum nýggjaru grindabátunum í Vági. Sofus og Mikkjal hjá Poul Hammer inni í Líð smíðaðu Sigmund Brestisson til ungar suðuroyingar, sum gingu á skúla í Keypmannahavn. Báturin skuldi brúkast til kappróður ímóti teimum, ið vóru norðaneftir, sum høvdu keypt Gøtu Trónd at rógva við í Oyrarsundi.
Sigmund Brestisson var liðugt smíðaður í 1940 og sendur til Keypmannahavnar tann næstseinasta túrin hjá Tjaldrinum, áðrenn týskararnir hertóku Danmark. Undir øllum krígnum róðu suðuroyingar við Sigmundi Brestissyni og norðoyingar við Gøtu Trónda.
Eftir kríggið gingu eini 10 mans í Vági saman um at keypa Sigmund Brestisson aftur til Føroyar. Báturin er skrásettur hjá sýslumanninum 12. August 1957. Hann er tíggjumannafar og 26,9 føtur til longdar, 6,1 føtur breiður og 2,0 føtur djúpur.


text:
- Tað er eingin, sum ger seks sendingar um "Skil pedagogin". Vit hava brúk fyri bæði fiskinum og pedagoginum í Føroyum.
Millum annað soleiðis segði Lív Patursson, samfelagsfrøðingur, á Vaglinum hósdagin í sambandi við mótmælistiltakið hjá Pedagogfelagnum, har eini 1000 fólk vóru møtt upp fyri at lurta og stuðla.
Og nú semingsstovnurin er komin uppí leikin í enn einari roynd at finna eina semju ímillum Pedagogfelagið øðrumegin og Fíggjarmálaráðið og Kommunala Arbeiðsgevarafelagið hinumegin, er kanska hóskandi, frá einum pedagogperspektivi, at líta aftur í tíðina, til 2012, tá Mia Jacobsen gjørdi niðanfyristandandi videobrotið í sambandi við pedagogverkfallið, sum var á skránni tá.
Mia grundgevur fyri í videobrotinum, hví pedagogarnir eiga at fáa eina lønarhækkan.
Um tú veitst okkurt, sum VP ikki veit - skriva so til vp@vp.fo


text:
Enniberg
Enniberg er hægsta forberg í Føroyum og í Evropa, tá hugt verður at um bergi er lodrætt ella nærum lodrætt, og um tað liggur út til opið hav, Enniberg er 754 metrar høgt.
Enniberg er norðasta punkt á Viðoynni og í Føroyum. Nærmast bygdin er Viðareiði. Villingadalsjall er beint sunnanfyri Enniberg, tað er 844 metrar høgt og harvið hægsta fjall í Norðoyggjum og triðhægsta fjalli í Føroyum.
Túrar verða gjørdir til Enniberg um summarið, gongutúrar sum byrja á Viðareiði. Siglitúrar verða eisini gjørdir til tíðir undir Enniberg.
Enniberg sæst úr øðrum oyggjum, eitt nú úr Kallinum, sum er norðast á Kallsoynni og av Fugloynni.


text:
Nú hevur í langa tíð verið tosað um at festa nakað á blað um nýggjárshaldið her í bygdini, og minnast aftur á tað sum fari er fram nýggjárinum viðvíkjandi, síðani nýggjársnevndin ella rættari sagt nakrir unglingar í bygdini tóku seg saman um at gera nakað burturúr og geva nýggjárinum ein hátíðarligan dám. Ikki er lætt at skriva endurminningar og nevna nøvn í sambandi við eitt og annað tiltak, men uttan at nevna nøvn, verður hetta rit uttan virði. Tí meini eg, at hetta heldur skal gerast sum ein bygdarsøga hvar einstakir trína fram bæði í álvara og gaman.
At halda nýggjárið á tann hátt, sum vit í Vági nú hava gjørt í skjótt 30 ár, man vera ókent, tí øll tey fyrstu árini leitaðu fólk úr allari oynni sær higar, fyri at síggja allan tann vakurleika ein sovorðin stund førdi við sær. Ja higar komu fólk úr øllum Føroyum og teir vágbingar, sum hava sett seg niður aðrastaðni eru á hvørjum árið og vitja aftur nýggjársaftan. Men sum tíðin leið vóru tað aðrar bygdir, sum ikki vildu standa aftanfyri vágbingar og um tú lurtar eftir kunngerðunum í útvarpinum upp undir nýggjárið so hoyrir tú at tað eru nógv sum hava tikin siðin upp. Av tí at vit her suðuri ikki nýta orðið gamlaárskvøld, fari eg í hesum ritið at brúka nýggjársaftan og annars at gera hetta so lætt sum gjørligt málinum viðvíkjandi.
Tað er nógv, ein kundi trivið í tá tosað verður um nýggjárshaldið í Vági, men tá ið lítið og einki er niðurskriva frammanundan, verða tað mest samrøður og minnir frá mangari vakrari nýggjársnátt, sum her fara at koma fram. Skemt og stuttleiki hevur sermerkt veitslurnar upp gjøgnum árini og um onkur hevur staðið fyri skotum, so hevur viðkomandi ikki tikið sær tað nær, og tí hevur tað verið gjørligt at sett undirhaldið upp ár undan árið. Tí fari eg eisini her at heita á øll, um ikki at taka sær nær, um onkur stendur fyri skotum.
Í 1963/1964, man vera fyrstu ferð, at kyndlagonga er farin fram her í bygdini nýggjársaftan. Tá ið hetta ikki var nokk, kom í 1967 uppskot um at halda eina veitslu áðrenn fari var at blussa. Henda veitsla dró alt bygdarfólki saman soleiðis, at hetta seinasta kvøldið í árinum hevur alt bygdarfólki drigið eina línu.
Nýggjárshaldið og mannagongdir
Klokkan er 12.30 hin 29 des. og Útvarp Føroya hevur soljóðandi lýsing:
Frá nýggjársnevndini í Vági
Atgongumerkini til veitsluna og dansin, nýggjársaftan, verða seld í kvøld á vanliga staðnum
Nýggjársnevndin
Jú tíðin rennur sum streymur í á, nú er aftur nýggjársaftan í hondum og unglingar eins og vaksnir menn savnast saman í Garðatúninum, flestallir í vásaklæðum, tí nú er tann stundin komin, hvar alt skal fyrireikast til nýggjárið. Fjøldin í Garðatúninum veksur, sum um onkur hevði rópt grindaboð, men her hevur als eingin boða frá grind, nei hetta er savningarstað fyri allar teir sum hava áhuga í at gera nýggjárshaldið so hugnaligt og vakurt sum gjørligt. “Hvar bleiv formaðurin av”! spyr onkur sum ótolnast nú klokkan er farin ganga í móti tvey. Hygg har kemur hann undan hjá Edmundi hjá Jogga. Jú har kemur Mogens við hondum aftan bak og í niðurbrotnum gummistivlum, meðan ulpan hongur sum ein velafrakki aftanfyri. Í stundini flokkast teir yngstu rundan um formannin og spyrja spentir um tað er klárt at fara í gongd við at gera kyndlar, tøl og at fylla tvist í blikkini. “Jú, jú bíða mær eitt sindur, tit skulu nokk sleppa framat, men onkur av teimum vaksnu má vera við tykkum”. “Tað nýtist ikki” svarar onkur, “vit eru vanir, lat okkum bert fáa lyklarnar so fara vit í gongd”.Og áðrenn tú veitst av fer ein riðil av ungdómi eftir vegnum og blandast saman við øðrum ungdómi sum kemur upp í gonguna uttari í bygdini. Leiðin gongur út í kjallaran í Klubbanum, har kyndlatrøð, posar, tvistur, jarntráður og blikk eru upp á pláss. Eftir í Garðatúninum standa so nakrir av teimum meira tilkomnu og spurt verður um hvussu farast skal fram, um nóg mikið er av tunnum, um hvør bátur skal brennast og um kjøtið man vera líka so gott sum í fjør, nú terrin hevur verið so út av lagi vánaligur. Síðani verður tosað um hvussu veðrið man fara at verða nýggjársaftan. Hann segði frá einum djúpum lágtrýsti vesturi í havinum og tað gekk í ein landnyrðing, so hetta sær einki serligt út fyri í ár meinar onkur, men eg skal fara ein túr umborð á eitt av skipunum, sum liggja við kei og vita um eg fái eitt veðurkort. Hetta, at ein kann fáa eitt yvirlit yvir veðri komandi dagarnar uggar hinar og bíða teir spentir eftir hvat hesin hevur at siga tá hann kemur aftur.
Klokkan líðir nú til sjey og nú sæst fólk stúgva seg saman undir húsunum hjá Jørgin Olsen. Óli Emil hevur aftur í ár givið loyvi til at atgongumerkini verða seld har gamli biografurin var. Eisini úti við kioskina hjá Torgerð Suðuroy savnast fólk í hópatali. Hetta eru mest ungfólk, sum ikki ætla sær til veitsluna, men fegin vilja sleppa í dans og her hjá Torgerð vita tey, at atgongumerkini til dansin verða seld. Hvørt navn verður niðurskrivað og atgongumerkini útflýggjaði. Hetta gongur sum smurt og stutta løtu seinni eru í hundraðvís av atgongumerkjum seld. Í meðan Páll skundar sær vestur at telja peningin upp, savnast hinir aftur í Garðatúninum og avgjørt verður hvussu farast skal fram dagin eftir. Formaðurin fer síðan at ringja til út á Nes, fyri at vita um fýrverkið er komið. Jú her er alt undir kontrol svarar Petur, sum nú í nógv ár hevur staðið fyri tí stóra fýrverkinum, sum skotið verður á Garðabrúgv. Olaf og Niels fara at fáa fatur á teimum uppvartingargentum, sum enn vanta og síðani fara allir hvør til sítt. Klokkan er ikki meir enn 10.00 hin 30 des. og longu sært tú menn fáast við at draga ein gamlan bát inn á Trýkantin. Eftir vegnum er longu nógv ferðsla, her koyra smærri lastbilar aftur og fram. Teir koyra tær tómu oljutunnirnar upp á pláss, soleiðis at oljubilurin kann koma at fylla tær. Aðrir koyra vaskigrýtur, borð og annað vestur í VB-húsið. Allan morgunin hevur telefonin kimað og eru hetta fólk, flest vágbingar sum búgva aðrastaðni, sum nú vilja vita um nakað atgongumerkið er eftir og um teir hava nakran møguleika at sleppa við til veitsluna um tey koma suður um fjørð. Seinnapartin verður farið ein túr út í klubban fyri at vita hvussu gongst. Jú har er so stúgvandi fult av ungum sum vaksnum monnum og allar hendur eru í arbeiði. Summir høvla kyndlatrøðini, aðrir vinda posar og hesjan um kyndlarnar, meðan uppaftur aðrir vevja tvist um tølini og gera blikkini klár. Her gongur alt við rúkandi ferð og gott lag er á monnum. Ein sodavatnsfløska, við heldur klárari vesku í gongur frá manni til mannn og onkur minnist aftur á Lávus og Klávus frá í fjør. Jú her verða nógvar góðar søgur sagdar, men nú er tí hjá Herálvi og Hans at fara vestur í kjøtkjallaran á Gørðunum, at saga ræsta kjøtið sundir, tí alt skal jú gerast pottaklárt í kvøld. Niels við Gjógvará, sum hevur við matin at gera roynir nú at savna tær síðstu gassgrýturnar saman og fáa tær vestur í VB-húsið.
Í meðan hetta fer fram, eru Brynjálvur, Gaga, Svenning, Ove og Jógvan Faradal saman við fleiri farnir vestur at heingja leinkjurnar við teim fleirlittu perunum upp. Her er eisini Fróði og fleiri av teimum yngru og hjálpa til, men lagi er einki serligt, tí Jógavn hevur boða frá, at allir hundaproppar eru bannaðir í ár. Aftur tosað menn um veðrið, tí nú er nógvur vindur av eystri og landsynningi og hann boðar ikki frá betri veðrið í morgin, heldur hinvegin.
Tað ýlir av vindi vesturi í VB-húsinum har Lillan, Tinamarna, Jóna, Ketty og Hermanda vaska kjøtið, ímeðan aðrar við Rannvu og Maritu á odda flisa eplir og borðreiða. Inni á skrivstovuni sita Torben og Jósvein og blanda tann sterka løgin, sum Olaf og Páll eru komnir við. Tá tað er kalt og illfýsi hjá teimum sum stríðast uttanfyri, er onki meiri nátúrligt enn at leggja leiðina fram við skrivstovuni, fyri at fáa sær upp í munnin. Okkara Eiler Jacobsen situr alt kvøldi inni á skrivstovuni og ansar tí váta slagnum, soleiðis at ongin skal hava ov nógv.
Í meðan alt hetta fer fram, eru tað tríggir aðrir persónar sum fáast við eitt heilt annað arbeiði. Hetta eru Robert, Niels Petur og Petur Goy, sum nú sita og spilla onkran út og eru vit allir spentir uppá hvønn ella hvørji teir fara at skjóta í ár. Skemti er jú tað mest spennandi við øllum nýggjárshaldinum og tí ræður tað um at onki lekur út í kvøld. Løtu seinni, eru allar leinkjurnar við hesum vøkru ljósunum hongdar upp og hanga tær og sveiggja aftur og fram, í tí nógva vindinum, men væl eru tær spentar upp so ikki bilar. Nú er tíð at fara til húsar, men Mogens vil hava onkran at koyra niðan á ovara veg, fyri haðani at hyggja omanyvir vestara partin av vatninum, har ljósini so ótrúliga vakurt hanga og sveiggja aftur og fram. Spell, at sovorðin vakurleiki ikki kann hanga í friði fyri einumhvørjum bølmenni, sum hevur til fragd at steina perurnar niður. Jú meir enn tað einu ferðina eru mest sum allar perurnar knústar niður. Enn einaferð verður tosað um veðrið og síðani fara allir til hús. Nógv er eftir enn at taka hond í í morgin.
Endiliga er nýggjársaftan og veðrið er tað sama, men nú er hann lækkaður niður í landsynningsunnan við regni. Enn er nógv at gera, blikkini skulu setast upp rundan um Sandin, niðan eftir Eggjavegnum, vestur við Ósagarð og niðan aftur vestan Gjógvará. Hetta arbeiði skal helst støðgast við so leingi sum gjørligt, tí regnar niður í blikkini, so fáast tey ikki at loða. Oljutunnirnar skulu skerast upp og olja latast á blikkini eftir at hesi eru komin upp á pláss.
Nú gongur formaðurin aftur og fram og ongin friður er á honum. Hann vil vissa sær, at alt er í lagi, tí nú má einki mangla og einki gerast skeivt. Síðsta hond verður nú løgd á verkið og so við og við tynnist við fólki á Trýkantinum. Teir sum hava aldur til tess, eru farnir til húsar at vaska sær oljudeymin av, tí nú stundar til veitsluna í VB-húsinum. Men teir yngru stríðast víðari, teir gera alt klárt til at festa í blikkini og gera sær smáar kyndlar til endamálið.
Klokkan er nú sjey og nógvir bilar síggjast koyra vestur á Eiði, summir koma ikki heim aftur, meðan teir sum hava hýruvognsskelti á takinum koyra dúgliga aftur og fram. Skjótt stúgvast fólk í forhøllini, aftaná at hava fingið upp í munnin á veg inn um dyrnar, har Niels við Gjógvará og Tummas Johan bjóða vælkomin. Løtu seinni fara øll til borðs, men fyrst skal hitt beini hava ein ráka, tí við innaru dyrnar standa Torben og Jósvein við hvør sínum stórum tjaldursglasi í hondini. Her er nógv fólk samankomið. Her eru vágbingar, sum búgva aðrastaðni í Føroyum, ja summir eru komnir heim úr fremmandum londum fyri at halda nýggjár. Her eru menn, sum alt árið hava siglt rundan um knøttin og hvønn dag glett seg til at halda nýggjár saman við vinmonnun og kenningum heima í Vági. Dánjal Petur, ella í hesum samanhangi kendur sum D.P. “Nyttår” er saman við Ólavur og Mýra-Jakki eisini komnir til veitsluna. Hesir tríggir eru veteranar innan nýggjárshaldið. Tá ið alt fólki er sessast verður boðið vælkomið og síðan verður røst súpan og kjøt borðið innar av ungum kvikligum konufólki, sum so smidliga snúgva sær millum stólarnar í hesum yvirfylta VB-húsið. Enn hoyrist dunan av hvirlum, sum ríva í taki og hvína um húsarhornið og sjálvt í hesum veitsluróma eru tað mong sum tosa um hvussu veðrið man fara at skikka sær seinni. Súpanin er sum altíð heit og vælsmakkandi og hetta góða ræsta kjøti glíður væl niður í hesar tómu livrakíkarnar, sum nú so blíðskortaðir sita saman á Vágseiði, meðan sangurin “Ei nýggjársaftan eg sá so skaftan” rungar í hesi mannfyltu høll.
Formaðurin situr tó ikki í friði, hann gongur stútt út í dyrnar fyri at kanna eftir um veðrið ikki man vera í betring. Tað einu ferðina hann kemur innar sigur hann frá, at nú regnar av grimd. Kanska hann regnar seg vesturum, er ein so skjótur at svara og nú er lagi eitt sindur betur á monnum, meðan teir skunda sær aftur á pláss, tí nú er skonkjarin á veg. Skál ljóðar frá skeinkjaranum í tí hann rættur glasið frá sær og skál hoyrist aftur frá hinum, sum drekka skal. Nú er vorðið heitt inni og ein, ið situr nærmast við, opnar eitt vindeyga. Tá ið hetta er gjørt vendir hann sær ovurfegin ímóti fjøldini og rópar hart, at nú er so blankastilli uttanfyri. Aftur einaferð hava veðurgudarnir vent teirra blíða sinni móti okkum í evstu løtu. Tað fer eitt suð gjøgnum allan salin og onkur trívur í táttin um Skarðgjógv av berum kæti og bert sekundir eftir sita øll og rugga aftur og fram, meðan sangurin um Skarðgjógv verður toygdur úr hvørjari lykkju. Løtu seinni koma teir tríggir Føroya bestu skemtarar á pallin og nú er friður í høll. Ljósið verður sløkt og bert pallljósini upplýsa pallin har Robert, Niels Petur og Goya Petur eru til reiðar.
At greiða frá hvussu hetta skemti fer fram, er ógjørligt, tí teir finnast ikki orð sum kunnu setast saman soleiðis, at ein fær innlit í hesa ótrúligu løtu, hvar tað mest ófatiliga kann lata seg gera. Nei hetta er nakað, sum má upplivast við egnum eygum og oyrum. Tað er ikki ein og hvør, sum kann trína fram á pallin sum “Bodybuildari” ílatin smáar svimjibuksur við mandarinum í. Ei heldur er tað nakar her á land, sum so rámandi og tó skemtiligt kann seta orð saman til vísur og sangir, sum NePtuN og McBirnie. Her koma eisini so vælinnballaðar søgur at ein má vera lokalkendur fyri at fáa alt við.
Klokkan umleið 23.00 verður sagt væl gagnist og at enda reisist mannamúgvan og tekur saman hendur fyri síðan at fara kvøðandi “Vælkomnir føroyingar her í vási” frá borðinum. Nú borðhaldið er komið at enda, skunda menn sær til húsa fyri at skifta til vásaklæðir einaferð enn, tí nú skal tað veruliga nýggjárhaldið verða. Býráðsformaðurin hevur syrgt fyri, at øll gøtuljósini eru sløkt og nú liggur fjørðurin so stillur sum ein sveiti, ímeðan rakettir og bál speglast og skyggja á teim stillisligu aldunum, sum nú so spakuliga renna inn gjøgnum fjørðin og enda tutlandi uppi á Sandinum, har menn skunda sær at seta heiðursportrið við “Johannu” upp. Aftur aðrir hava lagt leiðina út í klubban og hesir stríðast nú við at fáa kyndlarnar niðan á plássi undir býráðsskrivstovuni. Her verða kyndlarnir latnir niður í olju og síðani lagdir soleiðis at oljan kann renna burtur úr aftur. Hetta eru vaksnir menn, sum standa fyri slíkum arbeiði, menn sum hava verið við í skjótt 30 ár. Hesir vita, at um ikki oljan er runnin væl av aftur, so kann henda tað, at brennandi olja rennur niður á tey berandi fólkini og skaði standast av. Menn og kvinnur koma nú tysjandi úr øllum ættum, eins og huldufólk úr homrum og taka nú hvør sín kyndil. Stillað verður upp í rað og nú sæst formaðurin koma longri vesturi á vegnum. “Er alt klárt” spyr formaðurin og hann fær eitt játtandi svar.
Í meðan hetta fer fram hevur klokkan smoygt sær um miðjunátt og allastaðni sær tú fólk ynskja hvør øðrum eitt gott komandi ár og takka fyri tað gamla. Ein norðingur kemur framvið og spyr hvat vit bíða eftir tá klokkan er farin um miðjunátt. “Jú vit bíða við at festa í til alt fólki er komið úr kirkjuni” verður svara og hin fremmandi heldur leiðina vestur eftir vegnum. Tá ið so tey síðstu fólkini, sum hava verið í kirkju eru komin oman á vegin gevur formaðurin boð um at festa í og nú gongur skjótt fyri seg. Bert lítla løtu seinni er ein heilur herur á veg vestur í gjøgnum bygdina við logandi kyndlum í hendi. Hesa løtu kennist onki stríð ella klandur, tí her er øll bygdin saman. Her ganga øll lið um lið vestur í móti Sandinum har alt tað gamla skal brennast. Her ganga Bøfressar, Bakka- og Líðarmenn saman við Løðhamarsmonnum og Toftamonnum, her ganga Kikslamenn og Traðarmenn saman við Tippismonnum og teimum uttan av Marknaroyri og lið um lið fylgjast kirkjufólk og bapitistar. Øll eru glað eina so vakra løtu sum hesa.
Við Mogens á odda verður so gingið vestur ímóti hjá Kissa har hitt farna árstalið hongur logandi tvørtur um vegin. Ja hetta er árið sum fór og tí er at halda leiðina fram. Nú dunar av skotum og tað ljóðar sum úr maskinbyrsu, tá fest verður í tær sokallaðu “karamelleskjurnar”.
Nú er eisini heiðursportri tendra og brennandi sæst “Johanna”, sum Kaj í Líðini so hegnisliga hevur riggað til við fullum seglum, meðan kyndlagongan gongur inn í hitt logandi nýggja árstalið. Leiðin gongur síðani yvir um Sandin og vestur í gjøgnum Ósagarð og onkur trívir í “Kejseren Napoleon”. Nú dundra skotini á Garðabrúgv og áðrenn tú veitst av, er alt sum ein kláran summardag. Hetta eru tær stóru rakettirnar, sum Petur Winther saman við hjálparfólki sendir upp. Tá hesar rakettirnar eru komnar upp í eina ávísa hædd bresta tær og túsundavís av fleirlittum ljósum spreiða seg sum kuplar um himmalin og hvørja fer tað eydnast at fáa 3-4 sovorðnar at bresta samstundis hoyrist eitt langt Áh, Áh, Áh frá fjøldini, sum hevur stúgva seg saman undir Báraldarbakka.
Nú koma kyndlamenninir um brúnna við Misá og halda leiðina út ímóti verðsins størsta trýkanti, sum Jørgin Olsen, sáli, kvað á sinni. Her verður so gingið rundan um Trýkantin og tá allir eru komnir út um Báruna, verður stilla upp rundan um bátin, sum brennast skal.
Nú verður sangurin “Tíðin rennur sum streymur í á” sungin, og nú kanst tú síggja tár á mongum kinni. Hesa stuttu løtu standa øll og minnast á tað farna, og tey, sum mist hava í farna árinum, fella eitt tár av sorg, ímeðan onnur kenna sær kalt oman eftir rygginum av hesi vøkru stund og fella eitt tár av gleði.
Tá sangurin er at enda komin verður tekin givið og verða nú allir kyndlarnir kastaðir í bátin, sum skjótt stendur í ljósum loga. Nú leita fleiri framat og hendur verða tiknar saman, tí nú skal “Huldugentan” kvøðast øll sum hon er, og um ikki ov nógvur roykur stendst av bálinum, verður Flóvin Bænadiktsson eisini kvøðin. Jú, mangan hevur dansurin gingið lívliga rundan um bálið, meðan hørð skot hava dundrað og afturljóðið úr homrunum ljóða snjøll, og vakrar sólir í alskyns litum hava upplýst fløtuna yvir eftir Sandinum.
Ímeðan alt hetta er farið fram, hevur brannbilurin staðið til reiðar, um eitt ella annað óhapp skuldi hent. Og nú fólkið byrjar at tynnast fara Bunyan og hjálparmaður hansara at sløkkja, tí meiri enn tað einu ferðina er vindurin brostin á stutt eftir at fólkið er farið.
Nú er so dansurin vesturi í høllini á Eiðinum eftir, og kl. 2.00 eru Eli og Olaf til reiðar at lata upp fyri einum hópi av ungfólki, sum vilja sleppa inn at dansa til tann ljósa morgun. Og sjálvt um eini 6 – 700 ungfólk hava leitað sær vestur á Eiðið, hesa ársins fyrstu nátt, so gongur alt friðarligt fyri seg. Her ganga jú 6 – 7 trøllvaksnir kontrollørar og er tað onkur, sum ikki er nøgdur, so verður viðkomandi blakaður út og sleppur ikki innaftur, og hvør vil standa uttanfyri hesa nátt, tá dansurin gongur so lívliga.
Móti morgni, tá alt tað dansandi fólkið er farið heim, verður hugt eftir rundan um í høllini og inni í salinum, og síðani verður avgjørt nær allir skulu møtast aftur fyri at rudda upp, tí upptakið eftir eina so stóra veitslu er ótrúliga stórt. Men hesin fyrsti dagur í árinum er mangan tann, sum hevur givið fyrireikarunum tær mest minniligi løturnar.
Aftur er eitt væleydnað nýggjárshald farið aftur um bak, og vit eru komin inn í eitt nýtt ár, hvar gerandisdagurin aftur skal gera bygdafólkinum minni og størri trupulleikar at dragast við, og hvar alt er fjalt í framtíðini, og hvør veit, um vit øll aftur kunna savnast komandi ár.
Sum Palli í Tøðuni kvað:
Sum áin, so alt lívið er,
hjá summum hóvliga alt ferð,
hjá øðrum bert til strev og stríð,
ja, soleiðis er jú býtt við tí.
Hans í Líðini skrivaði
Myndirnar eiga:
Palli Jacobsen, Ulf Vág Nolsøe, Margreth Joensen, Johannes Andreasen, Dennis Holm og Mortan Ovi Mortensen.


text:
Leygarmorgun kl. 10 verður alment hátíðarhald í Páls Høll, tá Páls Høll verður latin upp fyri almenninginum. Og tað verður sjálvsagt Pál Joensen, sum kemur at lata upp Páls Høll, og verður hetta gjørt saman við lokalu landsstýrisfólkunum Henrik Old og Sirið Stenberg.
Hátíðarhaldið byrjar kl. 10 leygarmorgun, tá John Henrik Holm og Dennis Holm frá Grunninum Páls Høll bjóða vælkomin og greiða frá hvussu Páls Høll er vorðin veruleiki. Jón Bjarnason frá Grunninum Páls Høll og venjari hjá Susvim fer síðani at røða um hvønn týdning ein 50 m. svimjihylur fær fyri føroyska svimjing.
Á skránni er eisini framførslur, m.a. frá Ljómi, og er eisini onkur frumframførsla á skránni.
Svimjarar og Svimjisambandið sleppa sjálvsagt eisini til orðanna, umboðaði av svimjarunum Pál Joensen og Sáru R. Nysted og formanninum í Svimjisambandi Føroya, Rókur í Jákupsstovu.
Hátíðarhaldið er sum nevnt alment, og øll eru hjartaliga vælkomin.
Almenn svimjing frá kl. 13
Frá kl. 13 verður Páls Høll opin til almenna svimjing. Og tey fyrstu 100 viðskiftafólkini sum fara at svimja fáa gávuposa frá Páls Høll.


text:
Røddir, sum ikki køva hvørja aðra
Føroyska tilnevningin til Barna- og ungdómsbókmentavirðisløn Norðurlandaráðs 2014 er "Og mamma!" eftir Elina á Rógvi.
Og mamma! (2014) eftir Elina á Rógvi við myndum eftir Marjuna Reginsdóttur er ein søga við myndum í sjey kapitlum fyri lurtarar og lesarar frá uml. trý ára aldri og upp. Elin á Rógvi hevur m.a. gjørt sendingar til barnaútvarpið og –sjónvarpið, og í 2007 kom út krimisøga hennara Mánalýsi fyri størri børn. Og mamma! fylgir abbanum, og rundan um hann eru omman, Viggo, 4 ár, og tann eitt sindur eldri Pauli, sum gista hjá ommu og abba sínum. Søgutíðin er ársskiftið, tá ið sambært siðvenjuni ein nýggjur kapittul tekur við í tilveruni.
Tíðliga nýggjársaftan trínur ein hani í reyðum smekkubuksum inn í lítilheimin hjá abbanum. Hanin er sambæriligur við tað kenda barnabókamotivið ósjónligur vinur. Tað er helst óneyðugt at tulka hanan neyvt, men hanagal er fráboðan og áminning. Abbin roynir at gloyma tað, hann hevur sæð, men nýggjársmorgun stendur hanin og fær sær kaffi úr koppinum hjá honum og pikkar í breyðflísina hjá honum. Hanin, sum nevnir seg Morgunfríða og sigur seg vera fluttan heimanífrá, ger støðugt meira um seg: abbin verður enntá barnagenta hjá eggunum, sum Morgunfríði hevur lovað systur síni at ansa eftir. Abbin tekur tey fýra eggini inn, og tá omman seinni fer at kóka egg, verður hann frá sær sjálvum, til hann sær, at eggini í grýtuni hava reyð tøl. Hann koyrir eggini hjá hananum í lumman og fer út, og skjótt brestur fyri nev í lummanum.
Vit hoyra um upplivingarnar hjá abbanum og síðan um, hvussu hann sigur hinum frá teimum og hvussu tey reagera. Tá omman spyr, hvat tað er abbin hevur sett á plenuna, svarar abbin við orðunum hjá hananum, at tað er eitt hanahús, “...ein staksmátta, ein gamaldreingjaborg, eitt piparsveinabýli...”. Abbasonurin Pauli heldur, at abbin ljóðar sum lítlibeiggin. Tann skilagóði grannin, Hilmar lækni, er á skeivari leið, tá ið hann heldur pipp-ljóðið úr lummanum hjá abbanum vera ringitónan í fartelefon hansara. Bara 4 ára gamli Viggo góðtekur frásøgnina hjá abbanum men vil tó heldur siga frá sínum egnu ævintýrligu hugsanum og upplivingum enn lurta eftir abba sínum. Soleiðis tosar hvør úr sínum heraðshorni og fram við hvørjum øðrum.
At enda tykist tó ein felags fatanarramma at vera ákomin: nú sær omman tann stóra vakra hanan og gevur loyvi til, at hann verður búgvandi. Hanin hevur frammanundan lovað at vera nakin - v.ø.o. ikki í smekkubuksum - og bara siga gogg, tá ið omman er hjá. Men Morgunfríði við tí ótilvitaðu ónolluni at enda allar setningar við “Og mamma” klárar ikki at halda tað seinna lyftið: hann tosar, meðan omman er hjá! Tann margraddaða talan, har hvør ber fram sín diskurs, heldur tískil á, og vit fáa nógv meira at hugsa um og flenna at, enn um bara ein rødd ráddi yvir øllum.
Tilnevningar til
Barna- og ungdómsbókmentavirðisløn Norðurlandaráðs 2015:
Føroyar
Elin á Rógvi. Marjun Reginsdóttir (myndir): Og mamma! Bókadeildin 2014
Grønland:
Naja Rosing-Asvid: Aqipi til sommerfest. Milik 2014
Ísland
Þórarinn Leifsson: Maðurinn sem hataði börn. Mál og menning 2014
Bergrún Íris Sævarsdóttir: Vinur minn, vindurinn. Töfraland 2014
Danmark
Jesper Wung-Sung: Ud med Knud. Forlaget Høst & Søn 2014
Mette Hegnhøj: Ella er mit navn vil du købe det? Forlaget Jensen og Dalgaard 2014
Finnland
Maria Turtschaninoff: Maresi. Krönikor från röda klostret. Schildts & Söderströms 2014
Marjatta Levanto & Julia Vuori (myndir): Leonardo oikealta vasemmalle (sv. týð.: Leonardo från höger till vänster). Teos 2014
Áland
Malin Klingenberg: Alberta Ensten och uppfinnarkungen. Fontana Media 2014
Svøríki
Jakob Wegelius: Mördarens apa. Bonnier Carlsen 2014
Frida Nilsson: Jagger, Jagger. Natur & Kultur 2014
Noreg
Simon Stranger: De som ikke finnes. Cappelen Damm 2014
Geir Gulliksen og Anna Fiske (myndir): Joel og Io.En kjærlighetshistorie. Cappelen Damm 2014
Sámaland
Veikko Holmberg. Sissel Horndal (myndir): Duvro-guovža ja skutermađii (no. týð.: Durrebjørnen og skuterløypa). Davvi Girji 2014
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Rita inn við Facebook, fyri at leggja vøru inn.
-
Ynski: Onkir í hevur, ella kennir ein sum hevur, eina íbúð til tvey, og loyvt at hava hund? Hægst 6500 um mánaðin við øllum
-
Ynski: Hey, eg eri 55 ára støk kvinna við hundi og kettu, sum leiti eftir íbúð í høvuðsstaðarøkinum. Tað kann eisini verða summarhús ella kolonihavahús. Um eg skal bíða upp til ½ ár ger einki. Men kann taka við beinanvegin :) Vit fara væl um og kunnu eisini bøta um.
-
Ynski: Vit eru eitt friðarligt par, seinast í 20'inum, við einum barnið, sum leita eftir íbúð í Hoyvík - helst í Hoyvíkshædd ella við Løgmannabreyt. Íbúðin skal í minsta lagi hava tvey kømur. Vit fara væl um og gjalda til tíðina. Maks 5500 kr um mánaðin við el og hita. Ring 594142 ella 251202
-
Ynski: Vit eru eitt ungt bar ið leita eftir eini íbúð í tórshavn/hoyvik:) ikki verða ov dýr.
-
Ynski: Hey! Eg og daman leita eftir íbúð í Klaksvík. Vit eru friðarlig og hava eingin húsdjór.


text:
25. november 2005Nr. 124
Kunngerð um burturbeining av olju frá skipum o.ø., sum broytt við kunngerð nr. 90 frá 28. september 2007
Við heimild í § 6, stk. 2, § 7, stk. 2, § 45 og § 46 í løgtingslóg nr. 59 frá 17. mai 2005 um verju av havumhvørvinum verður ásett:
Gildisøki
§ 1. Kunngerðin er galdandi fyri:
1) Føroysk skip á sjóumveldinum og í altjóða sjógvi,
2) útlendsk skip á føroyskum sjóumveldi,
3) útlendsk skip uttan fyri føroyskt sjóumveldi, í tann mun hetta er í samsvari við altjóða rætt og
4) føroyskar og útlendskar havstøðir á føroyskum sjóumveldi og landgrunni.
Allýsingar o.a.
§ 2. Burturbeining er eitt og hvørt útlát, frárensl, útblaking ella onnur burturbeining av evnum og tilfari í havið, sum stava frá rakstri av skipum, bátum og havstøðum.
Stk. 2. Rein barlast er barlastarvatn úr tanga, sum er reinsaður, sbr. fylgiskjal I til MARPOL sáttmálan.
Stk. 3. Skild barlast er barlastarvatn úr tanga, sum bert verður nýttur at føra barlast ella farm, ið ikki er olja, kemikaliu ella onnur evni, sum kunnu dálka havið, sbr. fylgiskjal I til MARPOL sáttmálan.
Stk. 4. Oljutangaskip er skip, sum er gjørt til ella sum førir olju sum farm í tanga ella tangum.
Stk. 5. Havstøðir eru pallar og skip, sum bora eftir ella framleiða kolvetni.
Stk. 6. Næsta land er strandalinjan ella grundlinjan, haðani sjóumveldið verður ásett. Við landnyrðings Avstraliu eru serligar reglur galdandi, sbr. fylgiskjal I til MARPOL sáttmálan.
Stk. 7. Føroyska sjóumveldið er 12 fjórðingar úr grundlinjunum.
Stk. 8. Serlig havøki eru havøki, har herd krøv eru ásett at fyribyrgja dálking við olju. Hesi havøki eru serlig havøki, sbr. fylgiskjal I til MARPOL sáttmálan:
1) Miðalhavsøkið,
2) Eystursjóvarøkið,
3) Svartahavið,
4) Reyðahavið,
5) Persaraflógvin,
6) Adenflógvin,
7) Suðurpólsøkið,
8) Útnyrðingsevropeiska havøkið og
9) Oman havøkið.
Avhendan av olju og oljudálkaðum sjógvi ella vatni
§ 3. Olja og oljudálkaður sjógvur ella vatn skal goymast umborð og avhendast til móttøkuskipan á landi, ella burturbeinast sambært § 5 ella § 7.
Føroyskt sjóumveldi
§ 4. Á føroyskum sjóumveldi er burturbeining av olju og oljudálkaðum sjógvi ella vatni bannað.
Skip og havstøðir
§ 5. Uttan fyri føroyskt sjóumveldi er burturbeining av olju og oljudálkaðum sjógvi ella vatni úr maskinrúmi á øllum skipum og havstøðum bannað, uttan so at niðanfyri nevndu treytir eru loknar:
1) Skipið siglir,
2) nýtt verður góðkend reinsi- og eftirlitsútgerð ella onnur góðkend útgerð,
3) oljuinnihaldið í blandingini, uttan tynning, er minni enn 15 ppm (parts per million),
4) oljan stavar ikki frá lastapumpurúmunum, og
5) oljan er ikki blandað við olju úr lastini.
Stk. 2. Stk 1, nr. 1 er ikki galdandi fyri havstøðir.
§ 6. Á Suðurpólsøkinum er øll burturbeining av olju og oljudálkaðum sjógvi ella vatni bannað.
Oljutangaskip
§ 7. Uttan fyri serlig havøki er burturbeining av olju og oljudálkaðum sjógvi ella vatni úr lastartangum bannað, uttan so at niðanfyri nevndu treytir eru loknar:
1) Skipið er meiri enn 50 fjórðingar úr næsta landi,
2) skipið siglir,
3) í mesta lagi 30 litrar verða burturbeindir fyri hvønn fjórðing,
4) samlaða nøgdin av olju, sum verður burturbeind, er:
a) Minni enn 1/15.000 av samlaðu lastini, haðani oljuleivdin stavar, um skipið er latið sum nýbygningur 31. desember 1979 ella fyrr, sbr. fylgiskjal I til MARPOL sáttmálan, og
b) minni enn 1/30.000 av samlaðu lastini, haðani oljuleivdin stavar, um skipið er latið sum nýbygningur aftan á 31. desember 1979, sbr. fylgiskjal I til MARPOL sáttmálan, og
5) nýtt verður góðkend útláts-, goymslu- og eftirlitsútgerð.
§ 8. Á serligum havøkjum er burturbeining av olju og oljudálkaðum sjógvi ella vatni frá oljutangum á oljutangaskipum bannað.
Góðkenning og eftirlit
§ 9. Skipanir og útgerð umborð á føroyskt skrásettum skipum, sum eru nevndar í § 5 og § 7, skulu verða góðkend av Skipaeftirlitinum.
Stk. 2. Skipaeftirlitið hevur eftirlit við, at skip og bátar hava góðkendar skipanir og útgerð til burturbeining av olju og oljudálkaðum sjógvi ella vatni sambært § 5 og § 7.
§ 10. Fiskiveiðieftirlitið hevur eftirlit við, at burturbeining av olju og oljudálkaðum sjógvi ella vatni frá skipum er í samsvari vi𠧧 4 - 8.
Stk. 2. 1) Umhvørvisstovan hevur eftirlit við, at burturbeining av olju og oljudálkaðum sjógvi ella vatni frá havstøðum er í samsvari við § 5.
Stk. 3. Skipaeftirlitið hevur eftirlit við, at avhendan av olju og oljudálkaðum sjógvi ella vatni fer fram sambært § 3.
Undantøk
§ 11. Reglurnar í §§ 4-8 eru ikki galdandi um:
1) Burturbeiningin fer fram fyri at tryggja trygd skipsins og teirra, sum eru umborð, ella fyri at bjarga mannalívum ella
2) burturbeiningin er orsakað av skaða á skip ella útgerð og øll rímilig tiltøk eru sett í verk fyri at sleppa undan ella minka um burturbeiningina.
Stk. 2. Reglurnar í §§ 4-8 eru ikki galdandi fyri burturbeining av reinari ella sundurskildari barlast.
Revsing og gildiskoma
§ 12. Brot á §§ 4-8 verða revsað við bót, um ikki hægri revsing er ásett í aðrari lóggávu.
Stk. 2. Verður ikki roknað við hægri revsing enn bót, kann revsimálið verða avgjørt við sektaruppskoti eftir reglunum í grein 46 í havumhvørvislógini.
Stk. 3. Eru brot framd av feløgum v.m. (løgfrøðiligum persónum) kann bótin verða áløgd felagnum.
Stk. 4. Revsingin kann hækka til fongsul í upp til 2 ár, um brotið er framt við vilja ella við grovum ósketni, og um tað í sambandi við brotið er:
1) Voldur skaði á umhvørvið ella elvt er til vanda fyri hesum, ella
2) peningaligur fyrimunur er fingin, ella tílíkur fyrimunur hevur verið tilætlaður fyri viðkomandi sjálvan ella onnur, eitt nú við sparingum.
Stk. 5. Eru brot framd av útlendskum skipum kann revsingin hækka til fongsul í 2 ár, um brotið er framt á sjóumveldinum, og dálkingin er álvarsom og framd við vilja.
§ 13. Henda kunngerð kemur í gildi 1. desember 2005.
Stk. 2. § 5, stk. 1, nr. 3 kemur í gildi fyri skip minni enn 400 BT hin 1. januar 2007.
Innlendismálaráðið, 25. november 2005
Jógvan við Keldu (sign.)
landsstýrismaður
/ Rúni Joensen (sign.)
1) Broytt við kunngerð nr. 90 frá 28. september 2007, har § 15 er soljóðandi: “Henda kunngerð kemur í gildi 1. oktober 2007.”


text:
Renturokning og valørreglar
Dagahugtøk
Valørdagur er tann dagur, sum verður nýttur, tá renturokning verður gjørd á inn- og útgjaldingum á einari kontu. Hesin dagur sæst á einum einstøkum teigi á kontuavritunum hjá Suðuroyar Sparikassa, og er ásett í sambandi við hvørja einstøku bóking.
Bókingardagur er tann dagur, har konturørslan er skrásett í KT-skipanunum hjá Suðuroyar Sparikassa. Hetta hevur við sær, at rørslurnar á tínari kontu verða settar upp eftir bókingardegnum. Bókingardagurin ávirkar ikki renturokningina.
Avgreiðsludagurer tann dagur, har tað verður goldið inn ella gjoldið út við avgreiðslukassan í Suðuroyar Sparikassa. Avgreiðsludagur og bókingardagur er vanliga tann sami. Avgreiðsludagurin hevur ikki týdning fyri renturokningina á kontuni. Gev gætur, at leygardagar, sunnu- og halgidagar, jólaftan, nýggjársaftan, flaggdagur og ólavsøkuaftan er eingin avgreiðsla í Suðuroyar Sparikassa.
Tiltaksdagur er tann dagur, tá tú hevur ræði yvir fluttari upphædd. Tiltaksdagurin hevur ikki týdning fyri renturokningina á kontuni.
Renturokning og valørreglur
Suðuroyar Sparikassi ger dagliga eina renturokning av hvørjari einstøku kontu. Tá tann dagliga rentan verður roknað, tekur Suðuroyar Sparikassi útgangsstøðið í valørdegnum fyri konturørslurnar. Valørdagurin verður ásettur eftir hesum høvuðsreglum:
- Tá tú gert eitt inngjald við avgreiðslukassan, er fyrsti avgreiðsludagur eftir inngjaldingina valørdagur.
- Tá tú fært goldið út reiðan pening í Suðuroyar Sparikassa, er avgreiðsludagurin valørdagur.
- Tá tú tekur pening út við gjaldskorti ella hevikortum í sjálvtøkunum, er tann dagur, peningurin er úttikin, vanliga valørdagur.
- Tann dag, tú flytir pening av kontuni, er avgreiðsludagurin valørdagur.
- Tá tú í sambandi við gjaldskort slært inn tína persónligu kotu í handlum (tann tøkniliga skipanin), er tann dagur, kortið verður nýtt, vanliga valørdagur.
- Tá tú nýtir kekkar ella váttar á gjaldskortnotu í sambandi við gjaldingar í handlum, er tann dagur, kekkurin ella gjaldskortnotan verður móttikin í einum peningastovni, valørdagur.
- Um tú fært løn, almennar veitingar v.m., er avgreiðsludagur valørdagur.
- Um tú fært aðrar flytingar frá einari kontu í einum føroyskum peningastovni, er fyrsti avgreiðsludagur, eftir at flytingin er móttikin og bókað í Suðuroyar Sparikassa, valørdagur.
Tilskriving av rentum
Suðuroyar Sparikassi tilskrivar rentur hvønn ársfjórðing og/ella hvørt hálva ár. Hetta verður gjørt við at leggja tær dagligu renturokningar saman, og verður samlaða góðskrivaða rentuupphæddin sett inn á kontuna. Samlaða skuldskrivaða rentuupphæddin verður tikin av kontuni.
Suðuroyar Sparikassi kann hava ásett, at smærri rentuupphæddir ikki verða tilskrivaðar á kontuna.
Í mun til áljóðandi rentusatsin, er tann árligi nominelli rentusatsurin treytaður av, hvussu nógvar rentutilskrivingar eru um árið á tínari kontu. Sum dømi svarar ein áljóðandi rentusatsur á 10% við fýra árligum tilskrivingum av rentum um árið, til ein árligan nominellan rentusats á 10,38%.


text:
Elspa Mørkøre varð í dag nr 4 í finaluni í 100 rygg, á World Cup stevnuni í Berlin. Tíðin 59.55 var éin hundraðpart frá bestu tíð hennara, og tað sigur væl eitt sindur um støðið, at hon her svam skjótari enn Sanja Jovanović, sum hevur heimsmetið í 50 rygg.
Mads Glæsner úr Danmark svam aftur skjótt, tá ið hann í 1500 frí vann sína aðru World Cup hesa vikuna, við tíðina 14:38.97, éin tíggjundapart spakuligari enn mikukvøldið. Hann fekk tó skarpan gang frá týska Jan Wolfgarten, sum við sínum 14:39.58 nú má roknast sum enn ein kappingarneyti hjá Pál, á komandi EM meistarastevnuni í Kroatia í desember.


text:
Góður dagur í Eik-liguni
09. Okt 2011
Gundadalshøllin var í dag karmur um tveir dystir í Eik-liguni. Hjá kvinnunum tóku vit ímóti Drátti og menninir tóku ímóti Mjølnir. Fleyr - Dráttur (kvinnur):...
les meir
Fyrsti dystur hjá G14 við einum sigri
08. Okt 2011
Fleyr hevur melda 2 lið til FM kappingina hjá Gentum 14 ár. Fyrsti dysturin bleiv leiktur í dag kl. 10:00 í Gundadalshøllini. Liðið í bólki...
les meir
Dystarfrásagnir
03. Okt 2011
Eik-ligan kvinnur 1. okt. 2011TB - Fleyr, 0-3 (4-25, 15-25, 16-25)Fleyrkvinnurnar í Eik-liguni settu hol á kappingarárið 2011/2012 leygardagin.Við nýggjum góðum leikarum frá KÍF, fóru...
les meir
Møguleiki at royna nýggja Fleyr búnan
27. Sep 2011
Seinasta kappingarár høvdu limir felagsins møguleika at ogna sær vælumtóktu "hettutroyggjurnar". Í ár verður møguleiki at ogna sær ein nýggjan venjingarbúna (langar buksur og jakka)....
les meir
Flogbóltsskúlin verður avlýstur vegna væntandi undirtøku
15. Sep 2011
Vegnað ov fáar tilmeldingar, verður flogboltskúladagurin, ið skuldi verða komandi leygardag (17. september), tíverri avlýstur. Tey, ið hava goldið, fáa flutt peningin aftur ein av...
les meir
Innbjóðing til FK kappingarnar 2011
10. Sep 2011
Til flogbóltsfeløgini INNBJÒÐING TIL FK KAPPINGARNAR 2011 FK flogbóltskapping fyri eldri deildir verður leygardagin 29. okt. 2011.Eik liga finalurnar verða sunnudagin 30. okt....
les meir
Hjálparfólk til Flogbóltskúlan 2011
07. Sep 2011
Í samband við afturvendandi flogboltsskúla okkara, sum í ár verður leygardagin 17.september í Høllini á Hálsi, hava vit tørv á tykkara hjálp. So hevur tú...
les meir
Kunning og tilmelding - Flogbóltskúlin 2011
07. Sep 2011
Kunning um Flogbóltsskúlan 2011Flogbóltsskúlin verður, sum áður fráboðað, hildin leygardagin 17. september.Flogbóltsskúlin byrjar klokkan 09:00 leygarmorgunin og verður hann hildin í Høllini á Hálsi í...


text:
Snorri Brend
21.10.2014 - 15:42
Tíðindi > Uttanlands - Norðurlond
Nógv av teimum 40.000 fólkunum á norsku oynni Karmøy fingu helst ein skelk, tá tað í gjár frættist at ein tollari var deyður umborð á einum farmaskipi.
Farmaskipið, ið er heimahoyrandi á Karmøy men skrásett í Tórshavn undir FAS, lá við bryggju, tá tollarar komu umborð fyri at kanna skipið, sum vanligt er.
Tríggir tollarar fóru umborð, men ein teirra var eftir øllum at døma áhaldsin og datt niður í eina av lastunum.
Hetta var álvarsligt í sjálvum sær, men ringast var tó tað, at ilt-trot var í lastini, og tí stóð lívið hjá manninum ikki til at bjarga.
Løgreglan fór beinanvegin at kanna málið, og kom skjótt eftir at einki kriminelt er farið fram í málinum.
Hinvegin hevur løgreglan nú kunngjørt navnið á tollaranum, sum lat lív umborð. Talan er um tann 55 ára gamla Tor Inge Kalstø, sum sjálvur er ættaður av oynni.
Løgreglan hevur kunngjørt navnið í samráði við tey avvarðandi.
Líkið verður obduserað í dag.


text:
Happing
Hvat er happing?
Happing er, tá ið ein ella fleiri persónar regluliga og yvir longri tíð útseta ein ella fleiri aðrar persónar fyri vanærandi gerðum, sum viðkomandi fatar sum særandi ella vanvirðandi.
Happarin er valdsmiklari enn happaði, sum ikki fær vart seg.
Vanlig arging, einstakar ósemjur ella niðrandi hendingar eru ikki happing.
Ofta ætlar happarin ikki at særa ella at vera óndsinnaður. Heldur er talan um tankaloysi ella misskiljingar. Serliga, um arbeiðsplássið ikki hevur mannagongdir fyri at loysa ósemjur.
Hvør hevur ábyrgdina av happing á arbeiðsplássinum?
Leiðarin hevur ábyrgdina, um happing er á arbeiðsplássinum.
Leiðarin setur støðið fyri, hvør atburður verður góðtikin og ikki.
MEN starvsfelagar mugu ikki vera tigandi vitni til happing - tá gerast teir partur av happingini.
Tað er ein felags uppgáva at fyribyrgja og basa happing.
Hví er happing á arbeiðsplássum?
Sambært lóg um arbeiðsumhvørvi stendst happing av vánaligum sálarligum arbeiðsumhvørvi.
Tað er mentanin á arbeiðsplássinum, sum loyvir happing at fara fram.
Happing er vanligari á arbeiðsplássum, har trivnaðurin frammanundan er undir trýsti, eitt nú í sambandi við sparingar og størri broytingar.
Vánaligt samskifti og vantandi kunning, ógreitt virðisgrundarlag og leysir normar kunnu eisini hava happingarmentan við sær.
Happað verður í øllum vinnum. Men oftast í vinnum, har tónin vanliga er harður. Eisini er meiri happing á arbeiðsplássum, har starvsfólkini hava lítla virðing fyri leiðsluni, og har tey kenna seg at hava lítla ávirkan, ábyrgd og møguleikar fyri persónligari menning.
Vandin fyri happing er størstur á smáum arbeiðsplássum, tí ofta eru ongar fastar skipanir at regulera atferðina hjá arbeiðsgevaranum. Eisini er tann happaði einsamallari, enn á einum stórum arbeiðsplássi.
Felags fyri arbeiðspláss, har happing fer fram, er, at tey hava veika ella harðrenda leiðslu.
Hvør verður happaður?
Summi starvsfólk er í størri vanda fyri at verða happað enn onnur. Serliga..
.. dugnalig starvsfólk
.. nýggj starvsfólk
.. starvsfólk, sum hava starvið, sum onkur annar kundi hugsað sær
.. starvsfólk, sum hava ein leiðara við minnilutakenslum
.. starvfólk, sum halda upp á sítt og ikki vilja gera neyðsemjur
Hvørjar eru avleiðingarnar av happing?
Persónliga avleiðingin av at verða happað er fyrst og fremst, at happingin miðvíst niðurpínur tína sjálvsvirðing.
Hugurin at fara til arbeiðis minkar ella hvørvur.
Tú byrgir teg inni og luttekur ikki í sosialum tiltøkum á arbeiðsplássinum.
Familja og vinfólk verða ávirkað, serliga heima við hús.
Tú kanst koma í álvarsliga, persónliga kreppu, fáa tunglyndi, strongd ella fáa aðrar álvarsligar sálarligar skaðar.
Í ringasta føri kann happing elva til sjálvmorðstankar og sjálvmorð.
Arbeiðsplássið verður eisini ávirkað av happingini.
Starvsfólk tora ikki at finnast at leiðsluni.
Trivnaðurin minkar.
Sjúkrafráveran økist.
Framleiðslan og úrtøkan minkar.
Tænastustøðið minkar.
Útskiftingin av fólki er stór.
Starvsfólk smatta um hvønn annan fyri leiðsluni.
Hvussu koma vit happing til lívs?
Hóast leiðslan hevur evstu ábyrgdina, er happing ein felags uppgáva.
Starvsfólk, sum koma fram á happing, eiga at venda sær til leiðsluna, sum skal taka málið í álvara.
Leiðarin skal práta við báðar partar - happaða og happara - hvør í sær!
Eisini skal leiðslan práta við vitni til happingina. Álitisfólk/trygdarumboð skulu helst vera til staðar.
Umráðandi er at lurta væl, seta orð á, fáa ítøkiligar hendingar og tilburðir fram í ljósmálan.
Verður happing staðfest, skulu leiðsla og arbeiðsfelagar gera eina ítøkiliga ætlan fyri, hvussu happingin verður handfarin. Hetta kann vera í samstarvsráðnum ella í trygdarnevndini. Happaði og onnur starvsfólk skulu kunnast um ætlanina.
Endamálið er, at happingin verður steðgað. Eydnast tað ikki, kann serfrøðingur verða boðsendur. Tað kann eitt nú vera konfiktmeklari, mediator ella sálarfrøðingur.
Er leiðarin partur av trupulleikanum, kunnu starvsfólk venda sær til starvsfólkadeildina og/ella álitisfólk/trygdarumboð. Eisini ber til at venda sær beinleiðis til fakfelagið.
Hvussu fyribyrgja vit happing á arbeiðsplássinum?
Tað er umráðandi, at øll starvsfólk kenna tað sum sína skyldu at hava ein góðan tóna á arbeiðsplássinum.
Harðnar tónin, ella eru hendingar, sum benda á happing, er týdningarmikið at steðga tí beinanvegin.
Ein sjónlig og væl skikkað leiðsla virkar eisini fyribyrgjandi móti happing.
Arbeiðsplássið eigur at hava ein greiðan starvsfólkapolitikk við tilbúgving í sambandi við happing. Bara tað, at hugtakið happing er ein veruleiki millum fólk er í sjálvum sær fyribyrgjandi.


text:
Project:Generelt fyrivarni
Tá tú brúkar týðingar á translatewiki.net, so er tað undir egnari ábyrgd. Meiningin er at týðingarnar skulu vera nyttugar, men translatewiki.net kann ikki garantera fyri gildi (gyldigheit) av innihaldinum, sum verður funnið her.
Translatewiki.net og tey sum rætta her veita einki garanti fyri hvørki so ella so, um tað so er skrivað her, hvørki beinleiðis, óbeinleiðis ella lógarásett, herí men ikki avmarkað til, eitthvørt garanti fyri sølubæri ella at tað er egnað til eitthvørt ávíst endamál ella eitthvørt garanti, fyri at innihaldið fer at vera uttan villur.


text:
Veksandi aftur í kvøld
Ringasta regnið er farið norðurum. Miðalvindferðin kring landið er 10 til 15 m/s – í fjøllum og skørðum heilt fitt meiri enn tað, sjálvandi. Ættin er landsynningur-sunnan.
Soleiðis fer hann at liggja eina løtu – ælaveður verður aftur um 1-2 tímar. Um 10 tíðina ella so veksur vindurin upp í 18 til 23 m/s – eitt sindur minni norðanfyri.
Eftir midnátt er ættin farin vestur um sunnan, og vindurin vaksin enn eitt vet – upp í 20 til 25 m/s. Mesti vindurin sunnan- og vestanfyri – eitt sindur minni í Eysturoy og í Norðuroyggjum.
Vindurin heldur á til umleið 8-tíðina í morgin. Tá fer at minka. Á middegi er komið niður í 8 til 12 m/s.
Í mun til forsagnir fyrr í dag og í gjár, so er talan um eitt sindur minni av vindi.


text:
Orð og lag: Ova
havi altíð taldan pening við. sig tú einki nei tig!
stívur av leðri heilt upp til knæið
tað er atgongumerki hetta staðið
í barrini kanst tú keypa tær øl
ikki drekka ov nógv! minst til tíni tøl
tí hetta gevur tær vana
tá tú fyrst er farin at spæla
tú hyggur eftir búrunum
og velur tær ein krakk
hygg, halt líka glasinum
fá tær ein smakk
alla náttina smílandi, koma eygu, glíðandi
men tað hevur einki virði
tað eru krakkarnar, eg eri komin fyri
eg blaki mín pening við búrið
fyri hendur við skókremi og klúti
stivli mín verður tikin í favn
av einum ið ikki kenni mítt navn
hondin heldur fast um mín legg
eg má stuðla meg til ein vegg
spýtt verður, síðani bustað nógv
bara stivlar, aldrin ein skógv
eg havi pening til fýra ferðir afturat
um eg næstu ferð keypi eina lítla fat
í búri havi eg aldrin siti
tí tað er eitt spæl við viti
í munnunum havi eg ein saltan smakk
kladdur í keður, gummi og lakk
tað flýtir við amboðum á gólvinum
tað dryppar í glasið undan loftinum
tí tey sveitta tá tey arbeiða
tey fletta, tey tumma
um tíni bein koma í tað svarta parið
ert tú vælkomin og alt er í lagi


text:
Ábyrgdarøkini eru býtt út til ritstjórarnar, sum samskipa talgildu útgávurnar og menna Snar-portalin tøkniliga og innihaldsliga. Ritstjórin leiðir útgávutilgongdini og tryggjar, at samlaða tilfarið røkkur øllum virkisøkinum í lærugreinini, at náms- og lesiætlanir eru fylgdar og øll kravd mál nádd.
Ritstjórarnir í Snar-toyminum samstarva við Bókatoymið um bókaheildir og hava høvðusleiklutin í talgilda partinum.
Umframt útgávurnar hjá Námi fevnir Snar um tilfar frá øðrum veitarum og stovnum, sum liggja upp at undirvísingarverkinum.
Bókatoymið og Snartoymið er samskipað í Útgávutoyminum


text:
Árni Gregersen, ting.fo 18.01.2018 (14:32)
Fáa ikki fiskin av Flemish Cap til Føroyar
-Eg vóni at vit finna eina loysn í dag ella í morgin, so skipini fáa sent fiskin, sum er landaður her í Bay Robert, heim til Føroyar.
Jógvan Hansen frá JFK og formaður í Føroya Ráfiskarakeyparafelag, er sjálvur í Kanada. Hann sigur, at skipini hava landað og landa í dag. Fiskurin er á einari tollgoymslu, men higartil hava kanadisku heilsumyndugleikarnir ikki viljað givið fiskinum eina heilsuváttan.
Heilsuváttanin skal til, tí fiskurin skal innflytast til Føroyar. Eftir nýggju lógini um fyrisiting av sjófeingi skal hesin fiskurin um føroyskan bryggjukant.
Fimm línuskip veiða kvotuna. Í fjør landaðu tey á einari franskari oyggj, men tá var ongin trupulleiki at fáa heilsuváttan.
Nú er tað í Kanada og nú vilja myndugleikarnir ikki skriva heilsuváttanina.
-Men eg haldi vit hava funnið eina loysn. Kanadisku myndugleikarnir gjørdu tað sama fyrr, men tá var eitt annað skjal brúkt. Nú er bara spurningurin um føroyska Heilsufrøðiliga Starvssovan fer at góðtaka hetta skjalið, sigur Jógvan Hansen.
Hann leggur afturat, at nógv fólk arbeiða fyri at finna eina loysn. Umboð fyri øll skipini har yvuri og so eisini føroysku myndugleikarnir.
Vanligt er at skipini landa fyrsta túrin í Kanada og sigla heim annan túrin ella tann triðja.
Fiskurin frá fyrsta túrinum verður fluttur til Føroyar í frystibingjum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Runavíkar kommuna hevur sett hin 36 ára gamla oyndfirðingin Ragnar Nielsen í starv sum rakstrarleiðari á Vegadeildini. Deildin hevur ábyrgdina av flestu verkmálum í gerandisdegnum kring um í kommununi og heldur til á Lambareiði. Deildin er partur av teknisku deild kommununnar.
Ragnar lærdi til maskinsmið hjá FJM í Runavík, og síðani er hann útbúgvin byggifrøðingur og kloakkmeistari. Hann hevur arbeitt hjá Articon og Renovent í Føroyum og uttanlanda hevur hann verið í starvi hjá Per Aarsleff A/S og har verið partur av verkætlanum í Danmørk, Noregi og í Póllandi.
Ragnar Nielsen byrjar á Vegadeildini hin 01. juni 2018.


text:
Fiskaklettur á veg inn við 9000 pundum av toski
Í løtuni er Fiskaklettur á veg suður ígjøgnum Kalsoyarfjørt, á veg á Klaksvík við 185 køssum av fiski, meginparturin toskur, sum teir hava fingið nú í tveir dagar norðanfyri.
Tummas Tomasen, sum hevði vakt tá vit ringdu umborð segði okkum, at teir eru væl nøgdir við veiðuna hendan túrin, men at tað hevur viðrað stak illa hjá teimum, tað, sum farið er av árinum. Hetta er faktiskt fyrsti túrurin vit hava gjørt í ár, segði Tummas og sum sær út fram eftir, so verður illveður eisini komndi dagarnar.
Umleið 100 pund av fiski eru í køssunum so tað skuldi givið góð 9.000 pund, tá vigað er, segði hann at enda.


text:
Á heysti 2003 legði Føroya Handverkarafelag sak móti Skála Skipasmiðju, tí skipasmiðjan eftir felagsins meting ógrundað hevði burturvíst einum handverkara,
Orsøkin til burturvísingina skuldi vera, at handverkarin var farin ørindi av arbeiðsplássinum og út í sín egna bil. Har kom stjórin fram á hann. Stjórin segði seg tá hava leitað eftir handverkaranum í ein hálvan tíma, og eftir stuttan orðadrátt gav stjórin handverkaranum boð um at heinta síni amboð og fara av arbeiðsplássinum í stundini.
Handverkarafelagið heitti á skipasmiðjuna, at hon, um hon hevði grund til tess, segði handverkaranum upp eftir reglunum í sáttmálanum.
Sambært hesum reglum hevur handverkari, sum hevur arbeitt samanhangandi í meir enn tvey ár, eina uppsagnartíð svarandi til 10 dagar. Skipasmiðjan svaraði, at handverkarin var burturvístur og tí ikki átti løn í uppsagnartíðini.
Í oktober mánaði 2003 legði Føroya Hanverkarafelag sak móti skipasmiðjuni við kravi um, at burturvísingin varð dømd ógrundað, og at handverkarin fekk løn í uppsagnartíðini.
Sum grundgeving fyri at uppsøgnin var ógrundað varð undir vitnisfrágreiðingunum ført fram, at tað var ikki óvanligt at arbeiðsfólk fór stutt ørindi av arbeiðsplássinum í arbeiðstíðini, og handverkarin átti í minsta lagi havt fingið eina ávaring, áðrenn hann var burturvístur. Skipasmiðjan førdi sína vegna fram, at her var talan um ørindi, sum hevði vart longi, og at tað tí var brot á avtalu millum starvssetta og arbeiðsgevaran.
Dómarin helt í sínum metingum ikki, at tað vóru løgd fram haldgóð prógv fyri, at handverkarin hevði verið longi úti í bilinum, og at grundarlag tí ikki var fyri burturvísingini. Í dóminum, sum var avsagdur 13. juli 2004, verður tí staðfest, at handverkarin hevur rætt til løn í uppsagnartíðini.
Skipasmiðjan vildi ikki ganga undir dómin og hevur tí stevnt hann inn fyri landsrættin til støðutakan.
28-02-05


text:
- Vit kunnu tíverri staðfesta, at verandi tøkni, ikki lýkur tey krøv og ynski, ið vit hava til slíka skipan. Tí mugu vit nú eftirmeta, um hetta er rætta skipanin. Tað sigur Regin Marnersson, stjóri í Próvstovuni, eftir at tøknin sveik til undanlandsroyndina hesa vikuna.
Endamálið við landsroyndum og próvtøkum er at hava skipaða eftirmeting av førleikunum hjá næmingunum í lesing, skriving, rokning og náttúruvísund so sum fólkaskúlalógin eisini sigur.
- Tað var eitt rætt stig at taka at talgilda royndirnar. Nógv fólk hava gjørt eitt stórt arbeiði, so at vit í felag røkka endamálinum við royndunum. Tí er tað harmiligt og ávirkar nógv fólk, tá tøknin svíkur, staðfestir Regin Marnersson.
Próvstovan hevur í eina tíð kannað, hvussu royndir og próvtøkur tøkniliga kunnu loysast øðrvísi. Ein arbeiðsbólkur undir landstýriskvinnuni er komin við nøkrum tilmælum, og Próvstovan hevur saman við Námi arbeitt víðari við, hvussu landsroyndir og talgildar próvtøkur kunnu fyriskipast, so tøknin ikki setir dagsskránna, men hjálpir at loysa uppgávuna.
- Hetta eftirmetingararbeiðið er í fleiri liðum og tekur tíð, um mann vil gera arbeiðið ordiligt. Í komandi viku vita vit, hví tøknin sveik hesa vikuna og kunnu greiða landsstýriskvinnuni frá hesum, og tá taka vit eisini neyðug stig og gera neyðugar tillagingar.
provstovan@ provstovan.foStarvsfólk
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.


text:
Áheitan at atkvøða til Tórshavnar Ungdómsráð
20. Mar 2014
Meðan valdysturin leikar í til Tórshavnar Ungdómsráð, fari eg við...
Børn gera sum foreldur gera - ikki sum tey siga
17. Mar 2014
- Sosialistisk Ung, Ungmannafelagið Samband og Unga...
Tað, ið illa er yrkt, verður illa kvøðið
14. Mar 2014
Vit í Sosialistisk Ung gleðast yvir, at Javnaðarflokkurin tann 12....
Gott at Javnaðarflokkurin tekur við læru!
13. Mar 2014
12. mars 2014 legði Javnaðarflokkurin uppskot fram á ting,...
Skúlin um 10 ár
13. Mar 2014
Mær varð settur áhugaverdur og avbjóðandi spurningur: “Hvar er føroyski fólkaskúlin um 10 ár?”...
Ein livandi mentanar depil
12. Mar 2014
Mann kann ikki siga annað enn, at mangur...
Vígsla av samkyndum og trúarfrælsi
11. Mar 2014
Latið okkum royna at hugsa okkum, at fólkatingið viðtók...
Tað skal vera sjálvboðið
06. Mar 2014
Tað eru mong, ið halda, at kringvarpsgjaldið átti at farið...
Makrelurin nærkast – heimaflotin má fáa sín sjálvsagda part!
26. Feb 2014
Ein semja um býtið...
Brasil er ein spennandi marknaður
26. Feb 2014
Tá fíggjarlógin fyri 2013 varð samtykt, játtaði Løgtingið kr. 500.000...
Tí skal Strandferðslan útveitast
26. Feb 2014
Landsstýrismaðurin við vinnumálum, Jóhan Dahl, ætlar at leggja uppskot fyri...
Kringvarpsgjaldið skal vera sjálvboðið
25. Feb 2014
Tað kom sum snarljós av klárum himni, tá Karstin Hansen...
Hægri løn
11. Feb 2014
Tíanverri spurdist alt ov lítil lønarhækking burturúr seinastu samráðingunum, men nú er upplagt...
Hví ressast nú?
05. Feb 2014
Eg taki fult og heilt undir við teimum, sum mótmæla ætlanunum hjá Bank Nordik um...
Gambla við gomlum
31. Jan 2014
Gambla við gomlum Eg spyrji...
Spilnakin í rættinum!
30. Jan 2014
Spilnakin í rættinum! ...


text:
Skráin fram til summarferiuna
Nú tað líður ímóti ljósari og heitari tíðum, vil Føroyingafelagið kunna limir um, hvat hendir fram til summarferiuna. Á skránni hjá Føroyingafelagnum eru heili 6 góð tiltøk, sum eru ætlað til nærum allar aldursbólkar.
22. apríl – Kom og Spæl
Eins og seinast verður ‘Kom & Spæl’ í høllini í Aalborghus Gymnasium kl 15.00-17.00. Tiltakið er ætlað barnafamiljum, har ið børnini í góðum og tryggum umstøðum kunnu spæla við onnur føroysk børn. Umframt spælinum hava børnini møguleika at brúka ymiskan reiðskap í høllini, sum ger spælið eitt sindur stuttligari og meira avbjóðandi.
4. mai – Álaquiz
Siðvanda tiltakið bjóðar ungum sum gomlum til eina hugnaliga løtu í Álastovu eftir eina langa og stravna viku. Til Álaquizina bjóðar Føroyingafelagið m.a. samveru, spurnarkapping og okkurt gott fyri tostan úr barrini.
20. mai – Skattaveiðan
Føroyingafelagið skipar aftur í ár fyri barnatiltakinum ‘Skattaveiðan’. Á skattaveiðuni skulu børnini hjálpa Prinsessu Sólstrálu at finna dýrgripin, sum Gullklaf kapteinur hevur stolið.
26. mai – Karneval saman við Álaborg
Tann 26. mai skipar Aalborgar býur fyri ‘Aalborg Karnival’. Til karnevalin hittast yvir 60.000 grýluílætin og veitsluglað ung og vaksin til eina ógloymandi skrúðgongu gjøgnum býin til veitsluna i Kildeparken. Á karnevaldegnum skipar Føroyingafelagið sjálvandi fyri einum karnival tiltaki. Meira um hetta kemur seinni!
1. juni – Álaquiz
Næst seinasta tiltakið áðrenn summarferiuna er Álaquizin. Álaquizin gevur útisetum høvi at finna útav, hvør tað er, sum hevur mest millum oyrini – ella bara hvør tað er, sum er hepnast júst hetta kvøldi. Afturvið heilafimleikinum hava limir møguleika at keypa sær okkurt flótandi úr barrini.
9. juni – Árliga grillveitslan
Traditionen tro, so er seinasta tiltakið í Føroyingafelagnum áðrenn summarferiuna grillveitslan. Á veitsluni bjóðar felagið limunum til eina hugnaliga løtu á Forchhammervej, har ið limirnir kunnu grilla saman við øðrum limum. Grillveitslan er skipað soleiðis, at felagið hevur eina stóra kolgrill, sum øll kunnu brúka. Afturvið bjóðar felagið tilhoyr til tað fullgjørda grillborðið. Hetta merkir, at limirnir einans skulu hava tað við, sum teir ynskja at grilla.
So ein kann staðfesta, at sjálvt um veðrið gerst alsamt betri, so er heilt vist eingin orsøk til ikki at fara í Álastovu!
GG!
Broytingar kunnu verða framdar! Tískil viðmæla við øllum at fylgja við tiltøkunum á Facebook vanga okkara ella á heimasíðuni.


text:
Eg hevði hug til okkurt lekkurt í morgun. Hesir muffurnar eru so lekkrar. Hetta er ein sunnari útgáva, men eg kann ímynda mær, at tað er sera lekkurt at koyra eitt sindur av sjokulátu í (Áhh Vígdis, hetta skal verða sunt! Orsaka, nú skal eg ikki leiða tykkum í óførið! Eg haldi meg til tí sunnu útgávuna í dag)
So fara vit í gongd. Arbeiðstíð uml. 40 min.
Havragrýn muffur
Tilfar til 10 muffur
3 dl. havragryn
1 tsk. bakipulvur
½ tsk. kanel
Eitt sindur av salti
1 egg
5 spsk. av súrróma (5%) (ella 1,5 dl av mjólk)
1 banan
3 spsk. ahornsirop
100-150g av frystum hindberum ella bláberum
Arbeiðsháttur
Set ovnin á 180 stig.
Blanda havragrýn, bakipulvur, kanel og salt í ein bolla fyri seg.
Rør síðani eggið, súrróma, morlaðu bananina og sirop saman. Stoyt havragrýns blandið í eggjablandið, ímeðan tú rørir. Til seinast rørir tú berini í.
Lat deiggið standa, ímeðan tú smyr muffu formarnar við eitt sindur av olju. Fyll síðani deiggið í muffuformarnar.
Nú er klárt! Baka mitt í ovninum í 25 min.
Vælgagnist!
M&K


text:
Jólatrøini órógvað av veðri
Jólatræið í kommununi órógvað av veðri
Jólatræið á Norðoyri og í Ánunum, sum skuldu tendra í kvøldið verða tendtrað sunnukvøldið
Kalsoy
Jólatrøini í Kalsoynni á verða tendrað fríggjakvøldið – Markus í Norðnastovu heldur røðu og Klaksvíkar Hornorkestur spælir
Sam siglir í hesum sambandi av Klaksvík kl. 17.15 og av Syðradali kl. 21.30 – bussur er við í ferðini.
Svínoy
Jólatræið í Svínoy verður tendrað leygardagin 9. desember kl. 16.00
Poul Sivar Olsen heldur røðu, og Klaksvíkar Hornorkestur spælir
Ritan fer av Hvannasundi kl. 14.45, og Ritan siglir leiguferð úr Svínoy kl. 17.30


text:
Grillveitsla
Árliga grillveitslan hjá Føroyingafelagnum í Aalborg verður leygardagin 3. juni, kl. 14.00. Veitslan verður hildin uttanfyri hølum felagsins á Forchhammersvej 5-7, har felagið setur upp stóra grill, soleiðis at øll hava møguleika at grilla sær okkurt gott til góman. Felagið bjóðar: salat, eplasalat og ymist tilhoyr til grillmatin. Eisini verður møguleiki at keypa í barrini.
Føroyingafelagið tekur fyrilit fyri, at um veðurgudarnar ikki eru á okkara síðu, so verður tiltakið møguliga flutt. Um hettar verður endin, so lýsa vit sjálvsagt á heimasíðuni, Facebook og Instagram.


text:
”Uff, puff, eg eri so gorhungraður, at eg kundi etið tríggjar fullar grýtur av rísgreyti,” tutlaði Hjalsvætturin og gníggjaði sær um búkin. ”Áh, búkurin. Hví hevur bóndakonan givið mær eina skál við turrum breyði og vatni hesar tríggjar morgnarnar? Uff, eg hati turt breyð og vatn.”
Einki er sum tað plagar at vera á garðinum, har garðvættrarnir Hjalsvætturin, Fjósvætturin, Loftsvætturin, Luftvætturin og Lítlivættur búgva. Arbeiðskonan Minna hevur tikið yvir í køkinum, tí bóndakonan liggur sjúk í songini, og tí eru garðvættrarnir gloymdir …
Og tí finna teir seg ikki í!
Við bókini fylgir fløga, har søgan er lisin inn, og sangirnir sungnir. Søguna lesur Elin á Rógvi, sjónleikari, og sangirnar syngja børn úr Eysturskúlanum í Havn undir leiðslu av Joannu Johansen og Paula Hansen, ið bæði eru lærarar og tónleikarar. Høvundurin Ingun Christensen hevur gjørt løgini, og Pauli Hansen hevur skrivað nótar og besifringar.
Aftur


text:
Betri hevur sett nýggja sjálvtøku upp í Hvalba, so nú kunnu fólk í Hvalbiar sókn aftur fegnast um at hava atgongd til sjálvtøku.
Tað hevur longi verið ein eftirspurningur frá hvalbingum um at fáa sjálvtøku, eftir at tað í eina tíð ongin sjálvtøka hevur verið í Hvalbiar sókn. Í Betri eru vit sera fegin um at kunna at veita hvalbingum og suðuroyingum eina góða tænastu.
Sjálvtøkan er í bygninginum hjá Betri í Hvalba og verður opin alt samdøgrið.
Borgarstjórin í Hvalba, Janus Thomsen, er bæði takksamur og fegin um, at Betri veitir fólki í sóknini hesa tiltrongdu tænastu og sigur, at hesa tænastu eru allir hvalbingar glaðir fyri.


text:
08. Apr 2011
35 ára gamla Mari Jose Cristerna frá Mexico er sera glað fyri vampyrar, og tað er heldur ikki ringt at fáa eygað á, hvat tað er, sum henni dámar. Sum 17 ára gomul valdi hon at gifta seg. Hon fekk sær útbúgving sum...
07. Apr 2011
North Atlantic Fish Fair, sum byrjaði týsdagin 7. apríl, fekk í dag vitjan av Sjóvinnubreytini í Nám X. Bussurin fór kl 9:20 í morgun úr Tórshavn og næstan allir næmingarnir vóru við á túrinum. Hugt varð eftir øllum básunum væl og virðiliga til klokkan 15,...
07. Apr 2011
Í August 2008 var eitt danskt átak sett í verk, sum skuldi gera tað, at ungir menn halda seg vekk frá at keypa sex. Mong ung umhugsa at keypa sex.Í 2008 hevði meira enn fimti hvør...
06. Apr 2011
Vodafone fyllir 10 ár leygardagin 9. apríl og tað hátíðarhalda tey við stórum stíli. Í hesum sambandi bjóða tey øllum føroya fólki til fleiri ókeypis tiltøk leygardagin 9. apríl. Leygardagin 9. apríl verður nemliga møguleiki fyri at bowla, skoyta, og svimja ókeypis.Møguleiki er fyri at...
06. Apr 2011
Tá ið konan hjá Peter, Amalie, hevði verið við í Paradise Hotel í síðsta ár, fór hon rættiliga í gongd við sína lívsleið sum songkvinna. Aftaná var tað Tammie, ið eisini var við í síðsta ár, og nú í seinastu viku, Ida Amalie. Men tað...
05. Apr 2011
Seinastu vikurnar eru tríggjar nýggjar útgávur av stórum browsarunum ella kagum til internetið komnir á marknaðin. Nógv fólk við skili fyri tøkni hava kannað kagarnar, og tann skjótasti í kanningunum er nýggi Firefox 4. Nýggi kagin hjá Microsoft Explorer er sambært Sunspider tann besti av...
04. Apr 2011
Tann 25. mai verður tað vælumtókta talkshowið 'Oprah Winfrey Show' sent fyri seinastu ferð. Síðani 2009 hevur tað verið tosað um, at sjónvarpsrøðin fer at steðga , men ikki fyrr enn nú er dato sett á. Hendan umtalaða sjónvarpssendingin verður víst í 145 londum, og...
03. Apr 2011
Tríggir sjónleikarar hava spælt ein skemtiligan leik av X Factor dómarunum 2011.Her er eitt skemtiligt filmsbrot frá YouTube, har tríggir sjónleikarar herma eftir teimum trimum dómarunum í X Factor 2011. Eftir einari viku hava yvir 8700 sæð klippið.Kelda: Netavísin ...


text:
Leygardagin 28. august kl. 09.00 verður stórur familjudagur við allskyns tiltøkum á fótbóltsvøllinum í Runavík.
Vit byrja dagin kl. 09.15 við at gingið verður frá vøllinum við Løkin niðan á Toftavatn har ársins vespa verður avdúka, og kl. 10.00 verður bjóða til ókeypis morgunmat við ítróttarhøllina.
Kl. 11.00 letur stóra hoppilandið upp, vit fylla allan fótbóltsvøllin (6000 fermetrar) við hoppiborgum og øðrum spennandi tiltøkum. M.a. verða
hoppiborgir av allskyns slag, togtogan, straffisparkkapping, skjóta uppá serlig mál, sparkikapping, Sumo draktir, Kareoke, El tarvurin, Gladiator, Gyroskop, Plakatur við Vodafonespælarum hjá NSÍ, vit grilla allan dagin pylsur búffar v.m., selja drykkivørur, syngja , Hilmar Jan undirheldur , Go cart koyring v.m.
Tú betalur 100 kr. og fært eitt armband og síðani kanst tú hoppa so nógv tú orkar allan dagin á øllum hoppiborgum. Eykakostnaður er fyri ávís tiltøk.
Eisini verða plakatir av Vodafonespælarum hjá NSÍ seldar: 1. plakat std. A3 100,- kr ella a4 fyri 50,- kr.
Kl. 11.00 Sparkikapping og straffisparkkapping: (fartelda, i-pod og fartelefon verður latið vinnarunum) finalurnar verða spældar kl. 16.30 fyri tey yngru og kl. 20.30 fyri teimum eldru.
Kl.11.00 Go Cart koyring, (Pauli Nónklett og Jóhan Sigurd Weihe koyra fyrsta túrin) heitt verður á øll skúlabørn til teirra buss at møta og heppa á Paula ella Jóhan Sigurd.
Kl.11.30 Verður skipa fyri stórari køkukapping. Tríggjar tær vakrastu køkurnar sum verða útvældar av eini dómsnevnd fáa handa diplom og eigarin av vinnarakøkuni fær handa kekk á 500,- kr. undir tiltakinum Tey sum ætlað at luttaka í kappingini skula lata køkurnar inn seinast kl.
10.00 Eftir kappingina ber til at keypa av køkunum afturvið einum góðum kaffimunni.
Kl. 12.00 Vit grilla búffar og pylsur allan dagin.
Kl. 16.00 Togtogan millum Lamba, Søldafjørð, Rituvík, Æðuvík, Glyvrar, Saltangará, Rúnavík og Toftir.
Ferðasteyp verður latið vinnarunum.
Kl. 21.00 Eftir Vodafonedystin á Toftum millum B 68 og NSÍ verður møguligt at keypa grillaðar búffar v/sós, salat og eplum fyri 100 kr.
Kl 21.00 Syngi við í teltinum, Sverri, Arnfinn og aðrir spæla undir og Hilmar Jan undirheldur. Eisini verður pub kviss.
Kl. 24.00 Gamlamannadansur í teltinum (20 ára aldursmark) Punktum spælur, kostnaður 100,- kr.
Set dagin av til alla familjuna og hav tað stuttligt.
Er ikki veður at verða úti, verður tiltakið flutt (í minni útgávu) inn í
ítróttarhøllina.
Fyrivarni verður tikið fyri broytingum í skránni.
Tiltakið er ætlað øllum lívsglaðum hopparum eldri sum yngri.
Skráin sæst inni á heimasíðuni www.nsi.fo


text:
Jafet sýnir fram á listavegginum hjá Betri í Miðvági
mentan02-06-2018 - 17:06 - Jóanis Nielsen
Í juni er tað Jafet Thomassen ið sýnir fram á listavegginum hjá Betri í Miðvági.
Jafet er sørvingur, er sjálvlærdur, hann hevur ikki málað so nógv seinastu árini. Hann byrjaði tó aftur, so hann hevur nakrar nýggjar málningar til hesa framsýningina.
Honum dámar væl at síggja eina vakra mynd, eitt nú úti í náttúruni, fyri síðan at føra vakurleikan yvir á lørift. Hetta sæst eisini á motivunum.
Ein blíant tekningunum er av pápa Jafets, Thedor Thomassen, , sum bleiv elsta fólk, sum enn nakrantíð hevur livað í Føroyum.


text:
Innsent
20.12.2017 - 10:04
Nú eitt ár er liðið síðani Sverre Midjord doyði 83 ára gamal, vil Tvøroyrar kommuna við nøkrum orðum minnast Sverra, sum í álitisstørvunum býráðslimur og borgarstjóri tænti Tvøroyrar kommunu bæði væl og leingi.
Sverre var føddur á Tvøroyri, hin 2. apríl 1933 og vaks upp hjá ommuni og abbanum Juliu og Poul Johannes Midjord. Sverre var útbúgvin skrivstovumaður og arbeiddi frá 1950 á Posthúsinum á Tvøroyri og síðan 1969 á Gjaldstovuni, til hann fór frá fyri aldur. Sverre Midjord var býráðslimur á Tvøroyri frá 1966 til 1985 og aftur frá 1986 til 2008 íalt 41 ár, harav var Sverre borgarstjóri í 17 ár.
Sverre hevði onnur álitisstørv enn hjá Tvøroyrar kommunu. Í 1975 kom hann á Føroya løgting fyri Javnaðarflokkin sum eykamaður fyri Atla P. Dam, sála. Sverre sat á tingi í tilsamans 13 ár í tíðarskeiðinum frá 1975 til 2008.
Sverre var eisini sera virkin innan ítróttin bæði sum íðkari, venjari, leiðari og sum limur í stjórnini hjá ÍSF í mong ár. Sjálvbodna arbeiðið, sum Sverre Midjord gjørdi til frama fyri ítróttin, var sera stórt og sæst eisini aftur tann dag í dag.
At ítrótturin hevði sera nógv at siga fyri Sverra, sást, við at hann var sera virkin innan fótbólt, borðtennis og hondbólt. Sverri var venjari hjá piltaliðnum hjá TB fyrst í sjeytiárunum. Millum mongu, evnaríku spælararnir taldist millum aðrar Jóhan Petur Olgarson, Vilmund Michelsen, Egil Olsen og Fríði Jensen. Sverri førdi liðið til føroyameistaraheitið í 1974. Jóhan Petur minnist, at Sverri plagdi at fara frá arbeiðinum á táverandi Gjaldsstovuni og beina kós út á Sevmýri, við einum riðili av dreingjum aftaná.
Dan Nielsen, fyrrverandi borgarstjóri á Tvøroyri, nevnir, at Sverre, saman við øðrum, stovnaði borðtennisfelagið TBF í 1948. Sverri var eisini her undangongumaður og var TBF eitt felag, ið gjørdi eitt stórt arbeiði, fyri at fáa onnur feløg sett á stovn kring landið.
Í ÍSF var Sverri eisini sera virkin og hetta hugleiðir Heðin Mortensen, fyrrverandi borgarstjóri í Tórshavn, um, í minningarorðum 16. oktober 2016. Heðin minnist hann sum “ein tann trúgvasta og drúgvasta samstarvsfelaga tú kundi ynskja tær – ein, ið tú ongantíð var í iva um hvar hann var.”
Nógv minnast Sverra fyri skemtiliga orðatakið “hatta orðni jeg”. Talan var um ein mann, ið ikki bara tosaði um tingini, men legði ítøkiligar gerðir afturat.
Tá tú sær øll tey virðiligu orð, ið fólk hava fest á blað, kemst ikki uttanum, at Sverre var ein maður, ið fólk virdu sera høgt. Sverre var ein, ið tú legði merki til og ikki bara soleiðis skúgvaði til viks. Sverre var tvøramaður við “stóra T” og harafturat valari. Hann vardi býin og staðin við allari megi til tað seinasta og í øllum hevði hann eitt stórt hjarta fyri sínum medmenniskjum.
Í heiminum á Sornhúsvegi í Valinum, hevur verið heldur friðarligt í nøkur ár – nú er heilt kvirt. Við virðing minnast vit eina eldsál og ein býarson, ið vígdi sína tíð á fold fyri at arbeiða fyri sínum heimstaði, Tvøroyri.
Friður verið við minninum um Sverra Midjord.
Tvøroyrar kommuna


text:
Eyka býráðsfundur 9. juli 2014 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
1.
14/00312: Umsókn um byggiloyvi til virkisbygning hjá Bakkafrost.
Teknistovan søkir um byggilovyi fyri Bakkafrost til nýggjan virkis- og umsitingarbygning á kaiøkinum inni á Bakka á Glyvrum.
Tekniska deild mælir til at játta byggiloyvi vísandi til arbeiðsskjal og treytir dagf. 1. juli 2014.
-Byggi- og býarskipanarnevndin hevur á fundi 3. juli mælt til at taka undir við tilmælinum frá Teknsiku deild.
-Býráðið hevur á fundi 09/07-2014 samtykt at taka undir við tilmælinum frá Byggi- og býarskipanarnevndini.


text:
Søkt verður eftir reingerðarfólki til barnagarðin í Tvøroyrar Kommunu.
Starvið er 15 tímar um vikuna at seta skjótast til ber. Arbeiðstíðin er mánadag til fríggjadag, eftir kl. 17.00.
Dagstovnurin Mýrifípan fevnir um eina vøggustovu, tvær barnagarðsstovur.
Vit vænta av tær at tú er:
• álítandi.
• hevur viðkomandi starvsroyndir.
• likamliga væl fyri.
• kann arbeiða sjálvstøðugt.
Lønin er smb. sáttmála millum Kommunala Arbeiðsgevarafelagið og Føroya arbeiðarafelag.
Meiri fæst at vita um starvið við at venda sær til leiðaran, Kari Petersen, á tlf. 218737.
Umsókn við møguligum viðmælum, skal sendast til:
Dagstovnin Mýrifípan
Smærugøta 8
826 Trongisvágur
ella við telduposti til kari@tvoroyri.fo og skal vera okkum í hendi, seinast 27. august 2018 kl. 12.00.


text:
Poul F. Guttesen nýggjur útbúgvingarleiðari á Námsvísindadeildini
Poul F. Guttesen er settur sum nýggjur útbúgvingarleiðari fyri læraraútbúgvingina á Námsvísindadeildini á Fróðskaparsetri Føroya.
Poul er útbúgvin gudfrøðingur. Hann hevur nomið sær útbúgving í USA og Kanada, og hevur skrivað ph.d. við University of St. Andrews. Poul hevur starvast á Fróðskaparsetrinum síðan á heysti 2008, og varð settur í starv sum lektari á Námsvísindadeildini í 2011.
Høvuðsundirvísingarøkini hjá Poul hava verið lívsáskoðan og siðalæra, vísindaástøði, kristni og átrúnaður. Granskingin hjá Poul í løtuni snýr seg um trúgv og lívsáskoðanir í almenna rúminum, sum t.d. á skúlum og stovnum.
Poul tekur við starvinum 1. mai 2018.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tú kanst fáa eitt sindur av náttúruni, heim í køkin. Eg vildi hava eina øðrvísi lampu yvir køksborðinum. Eg var úti í handlum og sá nógvar flottar. Mær dámar væl ljósakrúnur og aðrar pyntiligar lampur. Men onkursvegna kláraði eg ikki... Continue reading →
So bleiv eg 27 ár! Ongantíð áður, havi eg hugsað so nógv um mín aldur. 27 ár.. onkursvegna kenni eg meg gamla. Eg royni at billa mær inn, at tað er tí eg lesi saman við so ungum fólki. Jaa,... Continue reading →
Eg keypti hesa vatn kannuna í Søstrene Grene. Eg helt hana vera vakra, men hví ikki geva henni eitt sindur av persónligheit. Eg átti gull máling heima, so tað var deiliga lætt at fara í gongd. Hetta er ein... Continue reading →
BEN’S COOKIES Hetta var fyrsta uppskriftin er legði út á SukurSøtt og trúgv mær, hóast uppskriftin skjótt er ára gomul, so er hon enn júst líka góð. Tá vit vóru í London í januar mánaða, rendu vit okkum í hesar... Continue reading →
Eg havi tíanverri ongantíð verið sum mamma, á hesum økinum. EG ELSKI BOMM! Eg kundi liva av bommi! Morgun, dag og kvøld! Altso tað er stravið. Onkur sigur at man skal fáa eitt natúrligt forhold til bomm. Hvussu? Eg eri... Continue reading →
Summarið nærkast í Danmark! Trýst á leinkjuna, fyri at síggja hvar klæðini kunnu keypast. http://www.polyvore.com/safari/set?id=195545376 Eg havi givið hesum ynskilistanum navnið “Safari”. Eg haldi at hesin stílurin er eitt sindur jungle’sligur, men eisini femininur. Ein av farvunum sum verður nógv... Continue reading →
Í dag er aftur føðingardagur á skránni. Tað er ikki ein og hvør, men góða vinkona mín Drotning Margrethe. Eg minnist tað sum tað var í gjár, tá tað bankaði á hurðina heima við Norðskála, eitt summarkvøld 1995. Tað var... Continue reading →
At halda heimið reint, er kanska ikki tað sum man heldur er allar stuttligast, men tað skal eisini gerast. Fyri meg er tað ofta nakað eg geri í vikuskiftinum, og ongantíð nakað eg síggi fram til. Men fyri at gera... Continue reading →
Eitt tað fyrsta eg hugsaði um, tá eg skuldi flyta til Danmarkar, var um allar konsertirnar eg kundi fara til. Ikki tí, tað eru eisini nógv tónleika tiltøk at fara til í Føroyum, og karmarnir blíva betur og betur. Men... Continue reading →


text:
Tiltøk
Gakk ella renn – kom við!
Leygarmorgunin 13. oktober kl.11 seta vit hol á heystfrítíðina við einum frískum og góðum gongu/rennitúri. Túrurin byrjar og endar við Býráðshúsið, har kommunan bjóðar fríska frukt omaná.
Treysti skipar regluliga fyri gakk ella renn-túrum, har fokus er á rørslu og hugnaliga samveru, og hetta hóskar so væl saman við verkætlanini ABC fyri sálarligari heilsu, sum Klaksvíkar kommuna er samstarvspartur í, at kommunan ynskir at samstarva við Treysti um ymisk heilsufremjandi tiltøk og átøk, sum felagið javnan tekur stig til.


text:
Fólkaflytingatíðin
Fólkaflytingatíðin er heiti, sum søgufrøðingar brúka um fólkaflytingarnar frá ár 300 til 900 í Evropa.
Millum aðrar umfataði fólkaflytingarnar germanskar og slaviskar ættbólkar, gotar, vandálar og frankar. Fólkaflytingin er helst sett í gongd av innrásini av húnum úr eystri seint í 4. øld. Fólkatalsbroytingar og veðurlagsbroytingar hava møguliga eisini havt ávirkan á gongdina.
Innihaldsyvirlit
Nútíðarfrásøga[rætta | rætta wikitekst]
Mett verður, at húnir, sum undan fólkaflytingatíðini vóru ókendir í Evropa, lupu á eysturgermanar í 4. øld, og at trýstið frá teimum vestureftir hevur sett stórar fólkaflytingar í gongd. Húnir herjaðu á rómverjar og aðrar tjóðir rundan um. Germanar fluttu undan húnum vestureftir, longubardar, vesturgotar og vandálar fluttu hvørjir longri enn hinir fyrru vestureftir og trýstu keltar undan sær. Keltar fóru til Írlands um Frakland og víðari til Skotlands. Keltiskt mál bleiv við tíðini høvuðsmál bæði í Írlandi og Skotlandi. Anglar og saksar fóru til Onglands og róku bretar undan sær. Angulsaksiskt mál bleiv skjótt høvuðsmál í Onglandi meðan bretskt mál (valisiskt mál) var verandi høvuðsmálið í Wales.
Eftir fólkaflytingatíðina kom víkingaøld við sínum fólkaflytingum.
Fólkaflyting í germanskum skaldskapi[rætta | rætta wikitekst]
Fólkaflytingin, innrásin av húnum og ófriðurin sum í fólkaflytingatíðini hava sett týðilig spor í germanskan skaldskap. Føroysku Sjúrða kvæðini, íslendsku søgurnar Vølsunga søga og Tíðriks søga, týska Nibelungenlied og angulsaksiska Bjovulfs drapa (á nútíðarenskum: Beowulf) greiða øll frá hendingum, sum fóru fram í fólkaflytingatíðini og frá innrásini hjá húnum.
Fyrsti táttur í Sjúrðar kvæðunum, Regin smiður, greiðir frá, at ófriður gekk á kong Giurs lond, at bardagar eru suðuri við sjóvarstrond, og, at av teimum, ið fóru í kríggj, kom eingin heim. Men hvør er Giur kongur?
Ein burgundarkongur er nevndur í søguligum keldum, sum æt Gibika. Hann er mettur at hava livað um ár 400. Gibika kongur var millum fyrstu menn í vestri, sum húnir lupu á. Søgugranskarin Guðmund Schütte setir metir Giur kong vera Gibika kong, og hann metir, at bardagarnir suðuri við sjóvarstrond eru bardagar við Svartahavsstrendurnar. Seinni siga Sjúrða kvæðini frá Artala húnakongi, sum mettur er at vera Attila húnakongur.
Karlamagnus livdi eisini í fólkaflytingatíðini, sum føroyskt kvæði eisini eru um. Karlamagnus førdi harðligt kríggj m.a. ímóti heidnum germanskum ættbólkum, sum hann vildi kristna. Summir søgufrøðingar halda, at júst Karlamagnus var við til at seta gongd á víkingaøld við sínum álopum á heidnar germanskar ættbólkar. Víkingaálopini vóru í byrjanini álop á kristin fólk, sum nýliga vóru komin norðureftir. Seinni fóru teir tó at leggja land undir seg.
Gongdin í tíð[rætta | rætta wikitekst]
Ávísingar[rætta | rætta wikitekst]
- Guðmundur Schütte, Edda 1917.
- Jóannes Patursson, Kvæðabók, 3. bind, Tórshavn 1923.
- J.B. Bury (1923). History of the Later Roman Empire. Available online.